
Denne boken er tilegnet juvelen i mitt liv, min kone Mokhiniso, med all min kjærlighet og takknemlighet over de frydefulle årene jeg har vært gift med henne.


Tara Courtney hadde ikke gått i hvitt siden bryllupsdagen. Yndlingsfargen hennes var grønt, som best fremhevet det tykke, kastanjebrune håret.

Men i den hvite kjolen hun hadde i dag, følte hun seg som brud igjen – skjelven og litt redd, men full av fryd og dypt engasjement. Kjolen hadde små, hvite blonder rundt mansjettene og den høye utringningen, og håret var børstet til det gnistret som rubiner i det klare sørafrikanske solskinnet. Kinnene var røde av spenning og opphisselse, og den smale midjen røpet ikke det minste tegn til at hun hadde født fire barn. Derfor virket det brede, sorte skulderskjerfet desto mer malplassert: ungdom og skjønnhet skjult under sørgepynt. Selv om følelsene var i hektisk opprør, sto hun taus og urørlig med senket hode og hendene foldet foran seg.

Tara var den ene av nesten femti damer som sto oppstilt langs fortauet tvers overfor hovedinngangen til det sørafrikanske parlamentet, alle i hvit kjole og sort skulderskjerf, alle i den samme sørgestillingen.

Nesten alle damene var unge fruer fra Taras egne kretser – rike, privilegerte og lei av sin bekvemme tilværelse. Mange var blitt med i protesten for å more seg med å vise oppsetsighet og terge sitt eget sosiale lag. Enkelte forsøkte bare å gjenvinne ektemannens oppmerksomhet etter at årene hadde fått samlivet til å falme. Men Tara tilhørte bevegelsens harde kjerne, som bare var motivert av avsky for urettferdigheten. Tara hadde forsøkt å redegjøre for sin holdning under pressekonferansen samme formiddag. Da en kvinnelig journalist spurte hvorfor hun var med på dette, ga hun et meget klart svar: «Jeg liker ikke bøller, og jeg liker ikke svindlere.»

«Der kommer den store, stygge ulven,» mumlet damen som sto fem skritt til høyre for Tara. «Stram dere opp, jenter!» Molly Broadhurst var en av dem som hadde stiftet Sorte Skjerf. Hun var en liten og iherdig dame i begynnelsen av trettiårene. Tara beundret henne og betraktet henne som sitt store forbilde.

En sort Chevrolet statstjenestevogn hadde stanset på hjørnet av Parliament Square, og fire mann steg ut. Den ene var politifotograf, og han begynte straks å knipse de demonstrerende damene etter tur. Etter ham kom to andre med notisbok. De var sivilkledd i grå dress, men de grove, sorte skoene var rene uniformseffekter, og karenes opptreden var brysk og saklig der de gikk langs raden av hvitkledde damer og utba seg navn og adresse av hver enkelt. Tara, som begynte å bli ganske sakkyndig, antok at dette måtte være overkonstabler i overvåkningen. Men den fjerde mannen kjente hun både av utseende og ved navn. Det gjorde de fleste av demonstrantene.

Han var kledd i lysegrå sommerdress og brune golfsko, rødbrunt slips og grå fedorahatt. Han var middels høy, med bred, vennlig munn, og han smilte utvungent da han løftet på hatten for Molly.

«God dag, Mrs. Broadhurst. Dere er tidlig ute. Prosesjonen kommer ikke før om en time.»

«Skal De arrestere oss alle sammen i dag også, inspektør?» spurte Molly beskt.

«Langt ifra.» Inspektøren hevet et øyenbryn. «Det er da et fritt land vi lever i.»

«Jomen sa jeg smør.»

«Mrs. Broadhurst, da!» Han ristet på hodet. «Nå prøver De å provosere meg.» Engelsken hans var fremragende, med bare en ganske svak aksent av afrikaans.

«Nei, inspektør. Vi protesterer mot dette perverse styrets skamløse valgfusk, mot undergravingen av rettssamfunnet og undertrykkelsen av våre fargede medborgeres menneskerettigheter.»

«Nå gjentar De Dem selv, Mrs. Broadhurst. Alt dette sa De jo sist vi møttes.» Inspektøren humret. «Snart forlanger De vel at jeg skal arrestere Dem igjen. La oss ikke ødelegge denne festlige anledningen –»

«Åpningen av dette parlamentet burde markeres med sorg og ikke med fest.»

Inspektøren hilste til hattebremmen, men bak den spøkefulle holdningen var han full av respekt, kanskje til og med litt beundring.

«Bare fortsett, Mrs. Broadhurst,» mumlet han. «Vi treffes nok snart igjen.» Han slentret videre til han passerte Tara.

«God dag, Mrs. Courtney.» Denne gangen var beundringen utilslørt. «Hva sier Deres mann til denne forrædervirksomheten Deres?»

«Er det forræderi å være imot Nasjonalistpartiets rasistiske lovgivning, inspektør?»

Et øyeblikk senket han øynene mot barmen hennes, stor og velformet under de hvite blondene, så møtte han blikket hennes igjen.

«De er altfor vakker for dette tøvet,» sa han. «Overlat det til de gråhårede gamle fruentimmerne. Gå hjem og ta Dem av barna.»

«Jeg tåler ikke den maskuline arrogansen Deres, inspektør.» Hun ble rød av sinne; visste ikke at det bare fremhevet den skjønnheten han nettopp hadde rost.

«Jeg skulle ønske alle kvinnelige forrædere så ut som Dem. Da ville jobben min være triveligere. Takk skal De ha, Mrs. Courtney.» Han smilte utålelig og gikk videre.

«Ikke la ham terge deg,» sa Molly lavt. «Han kan erte på seg en sten. Vi protesterer passivt. Tenk på Mahatma Gandhi.»

Tara tvang seg til å beherske raseriet og stille seg som en skriftende synder igjen. Bak henne begynte skuelystne å stimle sammen. Geleddet av hvitkledde damer vakte nysgjerrighet og munterhet, litt bifall og en god del motvilje.

«Kommunistsvin,» snerret en middelaldrende mann til Tara. «Dere vil overlate landet til en flokk villmenn. Dere burde sperres inne.» Han var velkledd og hadde dannet tonefall. I hatten hadde han en messingdistinksjon som viste at han hadde tjenestegjort i de frivillige styrkene i krigen mot fascismen. Holdningen hans var et eksempel på hvor mye stilltiende støtte Nasjonalistpartiet hadde selv blant den engelsktalende delen av Sør-Afrikas hvite befolkning.

Tara tvang seg til å stå stille med senket hode selv da utbruddet høstet ironisk jubel fra noen av de fargede i sammenstimlingen.

Det begynte å bli varmt i solsteken. En skybanke over Table Mountain varslet vind, men den hadde ennå ikke nådd byen. Nå var sammenstimlingen blitt stor og urolig, og stadig dyttet noen til Tara, sannsynligvis med vilje. Hun holdt stillingen og konsentrerte seg om bygningen tvers over gaten.

Den var bastant og ruvende, med rød murstein og hvite søyler. Selv foretrakk Tara moderne linjer, glass og lys, trehvit innredning. Parlamentsbygningen var som et sinnbilde på alt stivt og gammeldags, alt Tara higet etter å befri verden for.

«Der kommer de,» ropte Molly, og mengden begynte å juble. En ridende politieskorte kom travende med vaiende vimpler i lansespissene; dyktige ryttere på skinnende gangere.

Bak dem kom en rekke åpne vogner. I den første satt generalguvernøren og statsministeren. Der var han, Daniel Malan, afrikaan-folkets store leder, mannen med froskeansiktet. Hans erklærte målsetning var at afrikaan-folket skulle være Afrikas herrer i tusen år, koste hva det koste ville.

Tara stirret hatsk på denne erkerepresentanten for alt hun mislikte ved dagens styre. Hun møtte blikket hans idet vognen passerte. Tara prøvde å formidle all sin avsky gjennom øyenkontakten, men mannen bare kikket på henne uten antydning til reaksjon, ikke engang den minste skygge av irritasjon. Taras raseri blandet seg med frustrasjon.

Hva måtte til for å få disse menneskene til å høre? Nå hadde de ærverdige menn steget ut av vognene og stilt seg i giv akt mens nasjonalsangene ble spilt. Det Tara ikke visste, var at dette var siste gang kongesangen ville bli spilt ved åpningen av et sørafrikansk parlament.

Orkestret avsluttet med en trompetfanfare, og statsrådene fulgte generalguvernøren og statsministeren inn gjennom de massive dørene i hovedinngangen. Etter statsrådene kom opposisjonens gruppeledere. Dette var øyeblikket Tara hadde gruet seg til, for bak opposisjonspartiets parlamentariske leder gikk hennes egen far og stemor. De var det flotteste paret i prosesjonen; faren høy og verdig som en patriarkalsk løve, Centaine de Thiry Courtney Malcomess slank og elegant i gul silkekjole, bremløs hatt og slør over det ene øyet. Hun virket ikke et år eldre enn Tara, men alle visste jo at hun het Centaine fordi hun var født på den første dag i det tyvende århundre.

Tara trodde at de ikke hadde lagt merke til henne, for ingen av dem hadde visst at hun skulle være med i protesten. Men da prosesjonen stanset et øyeblikk øverst i den brede hovedtrappen, snudde Centaine seg og sendte Tara et misbilligende blikk over hodet på vaktene og de andre fremstående personene. Centaine la enorm vekt på ære og verdighet og familiens gode ry. Gjentatte ganger hadde hun advart Tara mot å fremstå offentlig for sine radikale idealer. Og det var farlig å trosse Centaine. Hun var Courtney-familiens og Courtney-formuens enehersker.

Midt oppe i trappen la Shasa Courtney merke til morens gjennomborende blikk mot folkemengden. Han fulgte blikket og oppdaget sin kone Tara blant de hvitkledde demonstrantene. Under frokosten samme morgen, da hun sa til Shasa at hun ikke kom til å ledsage ham under åpningsseremonien, hadde han knapt nok kikket opp fra avisen.

«Som du vil, Tara,» hadde han mumlet. «Det blir en kjedelig tilstelning. Men kan jeg få litt mer kaffe?»

Nå som han oppdaget henne, ristet han bare overbærende på hodet og fortsatte oppover trappen.

Han var nesten utrolig flott av utseende, og den sorte lappen over øyet ga ham et ubekymret, pirataktig preg som kvinnene ikke kunne motstå. De to var kjent som det stiligste unge sosietetsparet i Cape Town. Ikke desto mindre hadde noen få års samliv tatt gløden ut av kjærligheten mellom dem.

«Som du vil, Tara,» hadde han sagt. Det sa han ofte nå til dags.

De siste folkevalgte i prosesjonen forsvant inn i parlamentsbygningen, ryttereskorten og de tomme vognene travet vekk, og folkemengden begynte å spre seg. Demonstrasjonen var over.

«Kommer du, Tara?» ropte Molly, men Tara ristet på hodet.

«Jeg må snakke med Shasa,» sa hun. «Ser deg fredag ettermiddag.»

Tara tok av seg det brede, sorte skulderskjerfet, la det sammen og stakk det i håndvesken mens hun smøg seg frem gjennom trengselen. Hun gikk over gaten.

Hun så ingen ironi i å vise adgangskortet til dørvakten i parlamentsbygningen og gå inn i den institusjonen hun nettopp hadde demonstrert mot. Hun gikk opp sidetrappen og kikket inn på tilskuergalleriet. Der var det fullt av hustruer og fremstående gjester. Hun så over hodet på dem og ned mot radene av alvorlige folkevalgte som satt på sine skinntrukne benker og fulgte med i den høytidelige åpningsseremonien. Men talene var utvilsomt banale og ekstremt kjedelige, og Tara hadde dessuten stått i gaten siden tidlig på morgenen. Naturen meldte sine behov, og det hastet. Hun trakk seg ut av galleriet og skyndte seg bortover korridoren.

Etter toalettbesøket gikk Tara mot farens kontor, men på hjørnet i korridoren holdt hun på å kollidere med en høy, farget mann i tjeneruniform. Men en parlamentstjener hadde ingenting å gjøre i denne delen av bygningen mens nasjonalforsamlingen var i sesjon. Selv om mannen bar på bøtte og kost, var det noe med holdningen hans som minnet lite om underdanige tjenere.

Da dro Tara kjensel på det edle, intense ansiktet som mest av alt minnet om en egyptisk farao, og de mørke øynene som lynte av intelligens. Det var mange år siden sist, men han var fremdeles en av de flotteste menn hun i sitt liv hadde sett, og hun husket den dype, praktfulle stemmen. Hun husket til og med hva han hadde sagt: «Det finnes en generasjon med tenner som sverd, som eter jordens fattige.»

Det var denne mannen som hadde gitt henne det første glimt av forståelse for hva det ville si å være født farget i Sør-Afrika. Taras sosiale engasjement stammet fra det møtet for mange, mange år siden. Denne mannen hadde endret livet hennes med noen ord.

Hun stanset, stilte seg i veien for ham og forsøkte å finne ord for sine følelser, men sjokket hadde fått halsen til å snurpe seg. Straks han skjønte at han var gjenkjent, forandret han seg fullstendig. Han minnet om en leopard som været jegere. Tara skjønte at hun var i fare, for det var et preg av afrikansk raskap over mannen nå, men hun var ikke redd.

«Jeg er en venn,» sa hun lavt og slapp ham frem. «Vi er på samme parti.»

Han rørte seg overhodet ikke, men stirret på henne. Hun skjønte at han aldri ville glemme henne mer. Det var som om det granskende blikket satte huden hennes i brann.

Til slutt nikket han. «Jeg kjenner deg,» sa han, og den dype, melodiøse stemmen gjorde henne skjelven i knærne. «Vi skal møtes igjen.»

Han passerte henne og forsvant rundt hjørnet i korridoren. Hun ble stående og se etter ham med bankende hjerte.

«Moses Gama,» mumlet hun for seg selv. «Afrikas messias og kriger…» Hun ristet på hodet. Hva gjorde han her? Spørsmålet fikk det til å krible i henne, for hun skjønte at korstoget var i gang, og det lengtet hun etter å være med på. Hun ville gjøre mer enn bare å stå på et gatehjørne med et sort skjerf over skulderen. Hun visste at Moses Gama bare behøvde å vinke på henne med fingeren, så ville hun følge ham, både hun og ti millioner andre.

«Vi skal møtes igjen», hadde han lovet, og Tara trodde ham.

Full av fryd gikk hun videre bortover korridoren. Hun hadde egen nøkkel til farens kontor, og da hun stakk den i låsen, var øynene hennes på høyde med messingskiltet:

OBERST BLAINE MALCOMESS
PARLAMENTARISK NESTLEDER

Til Taras forbløffelse var døren allerede opplåst. Hun skjøv den opp og gikk inn.

Centaine Courtney-Malcomess sto bak skrivebordet. «Jeg har ventet på deg, unge dame.» Centaines franske aksent var en affektasjon som ergret Tara. Bare én gang på trettifem år hadde stemoren vært hjemme i Frankrike. Tara løftet haken trassig.

«Ikke kneis med nakken mot meg, min gode Tara,» fortsatte Centaine. «Når du opptrer som et barn, må du vente å bli behandlet som et barn.»

«Der tar du feil, mor. Jeg venter ikke at du skal behandle meg som et barn. Jeg er trettitre år gammel, jeg er gift og har fire barn. Jeg er frue i mitt eget hus.»

Centaine sukket. «Greit. Jeg mistet beherskelsen et øyeblikk, og det er jeg lei for. La oss ikke gjøre det enda vanskeligere å drøfte denne saken.»

«Jeg visste ikke at vi hadde noen sak å drøfte.»

«Sett deg, Tara,» kommanderte Centaine, og Tara lystret instinktivt før hun rakk å ta seg i det. Centaine tok plass i sin manns stol bak skrivebordet, og Tara ergret seg over det også: Det var pappas stol, og denne damen hadde ingen rett til den.

«Du sa nettopp at du har fire barn,» fortsatte Centaine rolig. «Synes du ikke at du har plikt –»

«Jeg tar meg godt av barna,» avbrøt Tara hissig. «Kom ikke der.»

«Men hva med mannen din og ekteskapet?»

«Shasa?» Tara gikk straks i forsvarsstilling. «Det angår deg ikke.»

«Jovisst,» forsikret Centaine. «Jeg har viet hele mitt liv til Shasa. Jeg vil at han skal bli en av landets ledere.»

«Du vet da godt at det ikke nytter.»

Centaine rettet et rasende blikk mot Tara. «Ingenting er umulig – ikke for meg, ikke for oss.»

«Vær ikke for sikker på det,» sa Tara skadefro. «Du vet like godt som meg at nasjonalistene har tilfusket seg velgerflertallet og fylt senatet med sine egne representanter. De vil sitte med makten i all evighet. Aldri mer vil en person utenfor deres leir bli landets leder. Ikke før revolusjonen. Og når den er over, vil landets leder være farget.» Tara tenkte et øyeblikk på Moses Gama.

«Du er naiv,» sa Centaine irritert. «Du forstår deg ikke på dette. Snakket om revolusjon er barnslig og uansvarlig.»

«Du får mene hva du vil, mor. Men innerst inne vet du at din kjære Shasa aldri vil oppfylle drømmen. Han begynner å bli lei av å sitte i opposisjonen i all evighet. Til neste valg trekker han seg kanskje ut av politikken og ofrer seg for forretningene i stedet. Han blir aldri statsråd, og slett ikke statsminister.»

«Hvis du mener det, min gode Tara, er du ingen hustru for min sønn.»

«Det var dine ord,» sa Tara lavt. «Det var du som sa det, ikke jeg.»

«Å, unnskyld, Tara.» Centaine strakte seg over skrivebordet, men det var for bredt til at hun kunne nå Taras hånd. «Jeg mistet beherskelsen. Dette betyr så forferdelig mye for meg. Det går sterkt inn på meg, men jeg mente ikke å skape uvennskap mellom oss. Jeg vil bare hjelpe dere – jeg er så bekymret for deg og Shasa. Kan du ikke la meg hjelpe dere?»

«Vi trenger ingen hjelp,» løy Tara sukkersøtt. «Shasa og jeg er lykkelige. Vi har fire snille barn –»

Centaine gjorde en utålmodig håndbevegelse. «Tara, forholdet mellom oss har ikke alltid vært bare idyllisk. Men jeg ønsker bare det beste for deg og Shasa og barna. Kan jeg ikke få hjelpe dere?»

«Hvordan skulle du klare det? Ved å gi oss penger? Du har allerede gitt oss tityve millioner pund – eller er det tretti?»

«Kan jeg ikke få dele min erfaring med deg? Kan du ikke høre på rådene mine?»

«Det skal jeg gjøre, mor. Jeg kan ikke love å følge rådene, men jeg skal høre på dem.»

«Først og fremst må du slutte med denne radikale virksomheten. Du kaster skam over hele familien. Du dummer deg ut, og du dummer oss ut, ved å kle deg ut og stå på gatehjørner. Dessuten er det direkte farlig. De antikommunistiske lovbestemmelsene er trådt i kraft. Du kan bli tiltalt som kommunist og lyst i bann. Du ville miste alle dine rettigheter og all verdighet. Og Shasas karriere må du heller ikke glemme. Du kan sverte ham med det du foretar deg.»

«Jeg lovet å høre etter, mor,» sa Tara kaldt. «Nå trekker jeg det løftet tilbake.» Hun reiste seg og gikk bort til døren. «Har du tenkt over at mor døde av skammen du brakte over henne ved å stå i med far? Hvordan kan du sitte der og gi meg råd om hvordan jeg skal opptre for ikke å vanære deg og din dyrebare sønn?» Hun gikk ut og lukket eikedøren behersket bak seg.

Shasa Courtney satt på fremste opposisjonsbenk og hørte oppmerksomt på politiministerens foredrag om lovforslagene han ville fremlegge for nasjonalforsamlingen i løpet av inneværende sesjon.

Politiministeren var yngste medlem av regjeringen; like usedvanlig ung som Shasa. Afrikaan-folket respekterte høy alder og næret dyp mistro til ungdommens heftighet og manglende erfaring. Nasjonalistregjeringens gjennomsnittsalder kunne ikke være mindre enn sekstifem år, men her sto politiminister Manfred De La Rey, under førti år gammel, og fremla forslag til endringer i straffeloven.

«Han ber om rett til å erklære en unntakstilstand som gir politiet anledning til å dømme forbrytere uten ankemulighet til domstolene,» brummet Blaine Malcomess ved siden av ham, og Shasa nikket uten å se på svigerfaren. Han betraktet mannen som hadde ordet.

Manfred De La Rey talte på afrikaans slik han pleide. Engelsk behersket han dårlig, og brukte det bare en sjelden gang for pliktskyldigst å anerkjenne nasjonalforsamlingens tospråklighet. Men på sitt morsmål var han så veltalende at han ofte høstet oppgitt beundring fra opposisjonsbenkene og et kor av bifall fra sitt eget parti: «Hoor, hoor!»

«Mannen er ubeskrivelig frekk.» Blaine Malcomess ristet på hodet. «Han ber om rett til å sette domstolene ut av kraft og innføre en politistat straks regjeringspartiet føler for det. Det må vi gå imot med nebb og klør.»

«Absolutt,» sa Shasa mildt, men i virkeligheten misunte han politiministeren og følte seg uforklarlig tiltrukket av ham.

Han traff Manfred De La Rey for første gang for tyve år siden, og uten grunn hadde de røket i slagsmål som to unge kamphaner. Shasa skar en grimase ved tanken på hvordan kampen endte; julingen sved den dag i dag. Siden den gang hadde deres veier stadig krysset hverandre.

I 1936 hadde begge vært med i den sørafrikanske OL-troppen som reiste til Hitlers Berlin, men det var Manfred De La Rey som bokset seg til troppens eneste gullmedalje, mens Shasa kom tomhendt hjem. De hadde kjempet bittert om samme mandat i 1948 valget, da nasjonalistpartiet kom til makten. Det var Manfred De La Rey som vant plassen i parlamentet, mens Shasa måtte vente på et lokalvalg i en sikker krets for å vinne en plass i opposisjonen. Nå var Manfred statsråd, en stilling Shasa higet etter av hele sitt hjerte. Med Manfreds talegaver og hans solide støtte både blant velgerne og i nasjonalistpartiet, måtte hans karrieremuligheter være nesten ubegrensede.

Misunnelse, beundring og brennende motvilje – alt dette følte Shasa Courtney mens han studerte mannen som førte ordet.

Manfred De La Rey hadde fremdeles bokserkropp; brede skuldre og kraftig hals, men han begynte å legge på seg rundt livet. Nesen var forvridd, og han hadde et hvitt arr over øyenbrynet, skader han hadde pådratt seg i ringen. Øynene hadde en underlig lys farge, nærmest som gul topas. De var uttrykksløse som et katteblikk, men med et glimt av skarp intelligens. I likhet med alle nasjonalistpartiets statsråder, bortsett fra statsministeren selv, var han høyt utdannet og dypt partitro, overbevist om at afrikaan-folket var Guds redskap på jorden. Det var den innstillingen som gjorde nasjonalistene så farlige.

Shasa smilte bittert da Manfred avsluttet talen og høstet stormende bifall. Han benyttet anledningen til å mumle en unnskyldning til svigerfaren, så reiste han seg og gikk diskret mot utgangen. Men Shasa var en meter og åttifem høy, og med sitt flotte utseende og sin sorte lapp over øyet høstet han mange blikk fra de yngre damene på tilskuergalleriet.

Manfred De La Rey kikket opp fra papirene da Shasa passerte, og blikkene de sendte hverandre var både intense og gåtefulle. Så var Shasa ute av salen. Han tok av seg jakken, la den over skulderen og fortsatte ut i solskinnet. Han hadde ikke kontor i parlamentsbygningen, for den syv etasjers kontorbygningen til Courtneykonsernet lå like ved, bare to minutters spasertur gjennom parken. På vei dit stilte han seg om fra politiker til forretningsmann. Han hadde lært seg til å konsentrere seg om én rolle av gangen, slik at han kunne bruke all sin energi på begge felt.

Da Shasa kom inn i vestibylen i kontorbygningen, Centaine House, hilste de to vakre resepsjonsdamene på ham med strålende smil. Han smilte tilbake, men fortsatte rett til heisen. Han rørte aldri sine egne ansatte.

Shasas sekretær Janet hadde hørt heisen, og ventet på ham da døren gikk opp. Hun var mer Shasas type – moden og behersket, velsoignert og effektiv. Hun skjulte sin beundring dårlig, men Shasas selvpålagte anstendighetsregler gjaldt her også.

«Hva står på tapetet i dag, Janet?» spurte han.

Sekretæren fulgte med ham inn på sjefskontoret og leste opp avtalene for resten av ettermiddagen.

Shasa gikk først til fjernskriveren i hjørnet og leste dagens sluttnoteringer. Anglos hadde gått ned to shilling; det var snart på tide å kjøpe igjen.

«Ring Allen og be ham vente. Jeg er ikke klar for ham ennå.» Shasa satte seg ved skrivebordet. «Skaff meg David Abrahams på telefonen om et kvarters tid.»

Da Janet gikk ut på forværelset, begynte Shasa å gjennomgå bunken av telexmeldinger og viktige beskjeder som hun hadde lagt på skrivebordet. Han var allerede ferdig da David meldte seg på telefonen.

«Hei, Davie, hvordan går det i Jo’burg?» Det var et retorisk spørsmål; han visste godt hvordan det gikk og hva han ville gjøre med det. De daglige rapportene og prognosene var med i bunken på skrivebordet. Men han hørte oppmerksomt på Davids resymé.

David var konsernets administrerende direktør. Han hadde kjent Shasa helt siden studietiden, og var nå en av hans aller nærmeste venner.

Diamantene fra H’ani-gruben nordpå var fremdeles hovedkilden til konsernets rikdom, slik den hadde vært helt siden Centaine Courtney oppdaget den for trettito år siden, men under Shasas ledelse hadde konsernet utvidet driften til så mange flere felt at han ble nødt til å flytte driftshovedkontoret fra Windhoek til Johannesburg, som var landets handels- og industrihovedstad. Men Johannesburg var også en grå og hard og trist by. Centaine Courtney-Malcomess ville ikke flytte fra det vakre Kappet, derfor lå konsernets økonomiske og administrative hovedkontor fremdeles i Cape Town. Det var en klosset og kostbar dobbeltorganisering, men Centaine fikk det alltid som hun ville. Dessuten var Shasa også glad i Kapp det Gode Håp, og det var greit for ham å bo så nær parlamentet.

«Hør her, David,» sa Shasa da de hadde snakket sammen i ti minutter. «Vi kan ikke avgjøre dette over telefonen. Jeg reiser heller opp til deg.»

«Når da?»

«I morgen ettermiddag. Sean har en rugbykamp klokken ti i morgen formiddag, og jeg lovet å se på.»

David ble taus et øyeblikk mens han lurte på hvordan en skolegutts sportsprestasjoner kunne være viktigere enn mulighetene for å investere over ti millioner pund i konsernets sjanser på de nye gullfeltene i Oranje-fristaten.

«Slå på tråden før du starter,» sa David oppgitt. «Så skal jeg møte deg på flyplassen.»

Shasa la på og så på klokken. Han ville gjerne ha en time sammen med barna før middag; arbeidet kunne han alltids gjøre ferdig etterpå. Han holdt akkurat på å pakke sammen papirene da Janet banket på døren og kom inn.

«Unnskyld, men et parlamentsbud kom nettopp og leverte dette. Han sa det var svært viktig.»

Shasa tok imot den gedigne konvolutten, åpnet den og trakk frem et brevark merket «Politiministerens kontor». Teksten var håndskrevet på afrikaans.

Kjære Mr. Courtney,

En fremstående person kjenner til Deres interesse for jakt, og har derfor bedt meg innby Dem til springbokjakt på hans ranch neste helg. Det er flystripe på eiendommen, og koordinatene er 28° 32′ S, 26° 16′ Ø.

Jeg kan forsikre Dem om godt jaktterreng og interessant selskap. Vennligst underrett meg om hvorvidt De kan komme.

Ærbødigst
Manfred De La Rey

Shasa smilte og plystret lavt da han gikk bort til veggkartet og sjekket koordinatene. Innbydelsen hadde preg av innkalling, og han kunne tenke seg hvem den fremstående personen var. Han så at ranchen lå i Oranje-fristaten, like sør for gullgrubene ved Welkom. Det ville bare bety en liten omvei på tilbaketuren fra Johannesburg.

Lurer på hva de har fore nå, tenkte han forventningsfullt og skrev en svarmelding på sitt personlige brevpapir.

Takk for Deres vennlige innbydelse til å jakte med Dem i helgen. Underrett verten om at jeg kommer, og at jeg gleder meg til jakten.

Shasa smilte da han klebet igjen konvolutten. «Du ville måtte spikre føttene mine til bakken for å holde meg borte,» mumlet han for seg selv.

I sin grønne Jaguar SS sportsvogn kjørte Shasa gjennom den massive, hvitmalte hovedportalen på Weltevreden. Siden Centaine hadde overlatt eiendommen til ham, og selv flyttet sammen med Blaine Malcomess på den andre siden av Constantiafjellet, hadde Shasa skjøttet Weltevreden like kjærlig som moren tidligere hadde gjort. Navnet var nederlandsk og betydde «vel tilfreds», og slik følte Shasa seg da han bremset Jaguaren ned i gangfart for ikke å hvirvle støv over druerankene på begge sider av veien.

Innhøstingen var i full gang; ute blant de høstrøde rankene arbeidet kvinner i fargeglade skaut. De rettet seg opp og smilte og vinket da Shasa passerte. Det samme gjorde mennene, som gikk krumbøyd under bærekurver fulle av røde druer.

Unge Sean var på en av kjerrene midt ute i åkeren. Han kjørte trekkhestene i langsom skrittgang, holdt følge med arbeidernes høsting. Kjerra var breddfull av modne, rubinrøde druer.

Da gutten fikk øye på faren, slengte han tøylene til den faste kjørekaren, hoppet ned på bakken og kom løpende mot Jaguaren. Han var bare elleve, men stor for alderen. Han hadde arvet morens rene, skinnende hud og Shasas flotte utseende, og han løp lett og fjærende som en antilope, selv om bena var kraftig bygd. Shasa var sprekkeferdig av stolthet.

Sean rev opp passasjerdøren på sportsbilen og kastet seg inn på setet, hvor han øyeblikkelig gjenvant sin verdighet. «God dag, far.»

Shasa la armen om skuldrene hans. «Hei på deg, gutten min. Hvordan gikk det i dag?»

De kjørte ned forbi vingården og stallen, og Shasa parkerte i den ombygde stallen hvor han hadde sine tolv veteranbiler. Jaguaren hadde han i sin tid fått av Centaine, og den var selve yndlingen blant de gamle prestisjevognene.

De andre barna hadde sett ham fra huset og kom løpende nedover plenene for å møte ham. Først kom yngstegutten Michael. Et godt stykke bak fulgte den mellomste sønnen, Garrick. Det var mindre enn et års aldersforskjell mellom guttene. Niåringen Michael var familiens svermer; han kunne fortape seg totalt i en god bok eller et skrin med vannfarger. Shasa ga ham en klem da han nådde frem. Så kom Garrick, blek og tynn og astmatisk, med pistret hår som stakk opp i pigger.

«God dag, pappa,» stammet han.

«Hei, Garrick.» Shasa kalte ham aldri «gutten min» slik han gjorde med de to andre. Bare «Garrick». Han klappet gutten på hodet; det falt ham aldri inn å gi ham en klem. Ungen var ti år, og han vætet fremdeles sengen. Og hvor hadde han fått stammingen og astmaen fra?

Shasa snudde seg lettet og tok imot datteren. «Kom til pappa, jenta mi!» Hun løp rett i favnen på ham og hylte henrykt da han løftet henne over hodet, så la hun armene om halsen på ham og overdynget ham med kyss i ansiktet.

«Hva har jenta mi lyst til å gjøre nå?» spurte Shasa uten å sette henne ned.

«Jeg vil ji,» fastslo Isabella. Hun hadde allerede tatt på seg de nye ridebuksene.

«Da jij vi en tuj,» sa Shasa. Han løftet henne opp på skuldrene, og hun grep solid tak i håret hans mens hun husket opp og ned og ropte at hun var glad i pappa.

«Kom igjen, folkens,» kommanderte Shasa. «Vi skal ut og ji føj middag.»

Sean var for stor til å la seg leie, men han gikk tett inntil Shasa mens Michael grep farens venstre hånd og Garrick kom diltende fem skritt bak.

«Jeg ble bestemann i regning i dag, pappa,» sa Garrick lavt, men Shasa hørte ham ikke midt i all skrålingen og latteren.

Stallguttene hadde allerede sadlet hestene, for rideturen om ettermiddagen var en fast tradisjon. Shasa skiftet til ridestøvler i stallen og løftet Isabella opp på den vesle shetlandsponnyen. Deretter steg han opp på sin egen hest og overtok Isabellas leie-tømme fra stallgutten.

«Avdeling fremad – skritt, marsj, trav!» Han ga kavalerikommandoen og løftet hånden over hodet, en fakte som alltid slo an hos Isabella, og ut av stallgården bar det.

De tok den vanlige runden rundt eiendommen, stanset og pratet med fargede formenn og hilste på arbeidsgjengene som trasket hjem fra vinmarkene. Sean snakket voksent med faren om avlingen, men snart ble Isabella sjalu og blandet seg inn. Shasa bøyde seg straks ned og hørte overbærende på hva hun hadde på hjertet.

Guttene avsluttet som vanlig turen med en vill galopp over polobanen og opp bakken til stallen. Sean red som en kentaur og dro fra de andre. Michael var for forsiktig til å bruke pisken, og Garrick humpet og spratt så klosset i sadelen. Tross Shasas instruksjon hadde han et grusomt sits med føttene og albuene stikkende ut i håpløse vinkler.

Han rir som en potetsekk, tenkte Shasa irritert der han fulgte etter dem i rolig fart med Isabellas vesle ponny i leietøyle. Shasa var landslagsspiller i polo, og han tok sønnens elendige sits som en personlig fornærmelse.

Tara var på kjøkkenet og administrerte middagsforberedelsene da de kom troppende inn. Hun kikket opp og hilste uengasjert på Shasa.

«Gikk det bra i dag?» Hun hadde disse falmede dongeribuksene som Shasa ikke kunne fordra. Han likte feminine kvinner.

«Ikke verst,» mumlet han og prøvde å befri seg fra Isabella, som fortsatt klamret seg til nakken hans. Han fikk henne løs og leverte henne til guvernanten.

Tara henvendte seg til den malayiske kokken. «Vi blir tolv til middag.»

«Tolv?» spurte Shasa skarpt.

«Jeg inviterte Broadhursts i siste øyeblikk.»

«Herregud,» stønnet Shasa.

«Jeg ville ha litt stimulerende konversasjon for en gangs skyld, ikke bare hester og jakt og forretninger.»

«Siste gang Molly Broadhurst var her til middag, satte dere i gang en samtale så stimulerende at alle de andre gikk hjem klokken ni.» Shasa kikket på klokken. «Jeg får vel skifte.»

«Pappa, kan du mate meg?» ropte Isabella fra barnespisestuen innenfor kjøkkenet.

«Du er stor nå, jenta mi. Du må lære å spise selv.»

«Det kan jeg, såh. Men jeg liker så mye bedre at du gjør det. Vær så snill, da, pappa, så skal du få en trillion klemmer!»

«En trillion er budt,» sa Shasa. «Vil noen overby?» Men han gikk inn til henne.

Shasa barberte seg raskt mens den fargede kammertjeneren la frem aftenjakken i garderobeværelset og stakk safirbesatte mansjettknapper i skjorten. Shasa ville alltid ha sort sløyfe til middag, tross Taras iherdige protester.

«Det er så gammeldags og snobbet,» mente hun.

«Det er dannet,» hevdet Shasa.

Da han hadde kledd seg, gikk han over den brede gangen og banket på døren til Taras suite. Der hadde hun flyttet inn da hun gikk med Isabella, og der hadde hun blitt. I fjor hadde hun ominnredet der inne, fjernet fløyelsgardinene, de antikke møblene, silketeppene og maleriene av De Jong og Naudé. Hun hadde fått revet av tapetet og slipt bort den gylne patinaen fra tregulvet.

Nå var veggene kritthvite, med bare et eneste enormt maleri tvers overfor sengen. Det var en grusom komposisjon av geometriske figurer i elementærfarger, inspirert av Miró, men utført av en ukjent kunststudent og helt verdiløst. Tara hadde valgt møbler i stålrør og glass, og sengen var nesten bare en flat plate på gulvet.

«Det er svensk innredning,» hadde hun forklart.

«Så send den til Sverige,» hadde Shasa foreslått.

Nå satte han seg i en av stålrørstolene og tente en sigarett. Tara sendte ham et stygt blikk via speilet.

«Unnskyld.» Han reiste seg og kastet sigaretten ut gjennom vinduet. «Jeg skal arbeide overtid etter middag, så jeg benytter anledningen til å si fra at jeg flyr opp til Jo’burg i morgen ettermiddag. Jeg blir borte i fem-seks dager.»

«Greit.» Hun satte trutmunn og smurte på seg en lysfiolett leppestift som Shasa ikke tålte synet av.

«En ting til, Tara. Lord Littletons bank skal garantere for nytegningen i forbindelse med vår planlagte gullgrubeutbygging i Oranje-fristaten. Jeg ville være svært takknemlig om du og Molly kunne la være å terge ham med muntre historier om rasisme og svart revolusjon.»

«Jeg kan ikke love noe på Mollys vegne, men selv skal jeg være snill.»

Shasa skiftet emne. «Kan du ikke bære diamantene i kveld? De gjør seg så godt på deg.»

Hun hadde ikke brukt de gule diamantene fra H’ani-gruben etter at hun gikk inn i Sorte Skjerf-bevegelsen. De fikk henne til å føle seg som Marie Antoinette.

«Ikke i kveld,» sa hun. «De er litt for prangende for en vanlig middagssammenkomst.» Hun pudret nesen og så på ham via speilet. «Kanskje best du går ned, Shasa. Lord Littleton kommer hvert øyeblikk.»

«Jeg skal bare legge Bella først.» Han stilte seg bak henne og møtte blikket hennes i speilet. De så alvorlig på hverandre. «Hva er det som har hendt med oss, Tara?»

«Nå skjønner jeg ikke hva du mener,» svarte hun, men hun slo blikket ned og rettet omhyggelig på kjolen.

«Vi sees nede,» sa han. «Du får ta deg godt av Littleton. Han er betydningsfull, og han liker jenter.»

Da han var gått, gjentok Tara spørsmålet høyt. «Hva er det som har hendt med oss, Shasa? Jo, jeg har ganske enkelt vokst fra disse trivialitetene du fyller tilværelsen med.»

På vei ned så hun til barna. Isabella sov med bamsen over ansiktet. Tara reddet henne fra langsom kvelning og gikk videre til gutterommene. Bare Michael var våken ennå. Han leste.

«Slukk,» kommanderte hun.

«Å, mor, bare ut kapitlet!»

«Slukk, sa jeg!» Hun kysset ham kjærlig.

Øverst i trappen trakk hun pusten som en stuper på timeteren, satte opp et strålende smil og gikk ned i den blå stuen hvor de første gjestene allerede satt og drakk sherry.

Lord Littleton var flottere enn hun hadde ventet – en høy og vennlig kar med sølvgrått hår.

«Jakter De?» spurte hun ved første anledning.

«Tåler ikke synet av blod, Mrs. Courtney.»

«Rir De, da?»

«Hester?» snøftet han. «Tåpelige dyr.»

«Vi to blir nok gode venner,» mente Tara.

Tara mislikte mange av rommene på Weltevreden, men særlig sterkt hatet hun spisesalen med alle de utstoppede hodene av dyr som Shasa hadde massakrert. I kveld tok hun sjansen på å plassere Molly på den andre siden av Littleton, og det gikk ikke mange minutter før Molly fikk ham til å hyle av frydefull latter.

Da mennene trakk seg inn på røkerommet og damene samlet seg i en annen salong, kom Molly ivrig og trakk Tara til side. «Jeg har lengtet etter å snakke med deg under fire øyne i hele kveld,» sa hun. «Du gjetter aldri hvem som er på Kappet akkurat nå!»

«Få høre.»

«Sekretæren for Den afrikanske nasjonalkongress, ANC. Moses Gama!»

Tara stivnet til og bare så på henne.

«Han kommer hjem til meg for å snakke med en liten gruppe av oss, Tara. Jeg inviterte ham, og han ba spesielt om at du måtte være tilstede. Jeg visste ikke at du kjente ham.»

«Jeg har bare truffet ham én gang … to ganger, mener jeg.»

«Kan du komme?» ville Molly vite. «Det er vel best om Shasa ikke vet om det.»

«Når skal det være?»

«Lørdag kveld klokken åtte.»

«Da er Shasa bortreist, så jeg kommer. Det der vil jeg for alt i verden ikke gå glipp av.»

Sean Courtney gjorde en sterk innsats for skolens juniorlag mens faren og de to brødrene sto på mållinjen og heiet. Da avblåsningen gikk, tok Shasa seg tid til å gratulere. Han måtte ta seg sammen for ikke å gi gutten en klem; det ville vært pinlig for ham midt blant kameratene. I stedet tok han Sean i hånden.

«Flott levert, gutten min, jeg er stolt av deg,» sa Shasa. «Synd at jeg må reise bort i helgen, men vi får ta det igjen senere.» Det mente han oppriktig, men han følte seg likevel oppstemt da han kjørte ut til flyplassen. Mekanikeren hans, Dicky, hadde tatt flyet ut av hangaren og klargjort det.

Shasa steg ut av Jaguaren og så henført på den slanke maskinen, en Mosquito jagerbomber. Han hadde kjøpt den fra RAFs overskuddslager og fått den overhalt ved fabrikken. Uten all den tunge bestykningen ble Mosquitoens rå ytelser enda bedre. Ikke engang Courtney-konsernet hadde råd til en av de nye sivile jetmaskinene, men Mosquitoen var det nest beste.

Den tomotors jageren sto som en blå falk på parkeringsplassen, med Courtney-konsernets diamantemblem der RAF-merkene tidligere hadde sittet.

«Hvordan er det med høyre magnet på babord motor?» spurte Shasa da Dicky kom slentrende i oljeflekket overall.

Den vesle mekanikeren strålte. «Går som ei klokke.» Han var enda gladere i maskinen enn Shasa var, og den minste tekniske mangel gikk hardt inn på ham. Nå hjalp han Shasa å legge porteføljen, kofferten og våpenbagen inn i bomberommet, som var omgjort til bagasjekammer.

«Alle tankene er fulle,» forsikret han og gikk stolt til side da Shasa ville sjekke det ved selvsyn mens han inspiserte maskinen før start.

«Alt er tydeligvis klart,» medga Shasa til slutt. Han kunne ikke dy seg for å klappe vingen, som om Mosquitoen var en vakker kvinne.

Shasa skrudde på oksygenet ved elleve tusen fot og flatet ut ved tyve tusen. Han trimmet maskinen for flat flukt og satte seg til å nyte turen.

Kanskje det skyldtes at han pustet rent oksygen, men han følte seg atskillig klarere i hodet her oppe. Tåkete spørsmål ble innlysende, og problemer løste seg mens den raske maskinen strøk over endeløse ødemarker. Da han landet i Johannesburg noen timer senere, visste han nøyaktig hva som måtte gjøres. David Abrahams ventet på ham, like tynn og ulenkelig som før, men han begynte å miste håret nå. Dessuten hadde han begynt med gullinnfattede briller som fikk ham til å se evig forskrekket ut. Shasa hoppet ned fra vingen, og de tok omkring hverandre. De sto hverandre nærmere enn to brødre.

David klappet vingen på Mosquitoen. «Når skal jeg få lov til å fly den igjen?»

David hadde skutt ned ni fiendtlige fly og høstet to dekorasjoner under krigen. Han gikk ut av flyvåpenet som vingkommandant, mens Shasa bare hadde vært skvadronleder da han mistet øyet i Abessinia og måtte slutte som jagerflyger.

«Denne maskinen er for fin for deg,» sa Shasa og la bagasjen inn i Davids Cadillac.

Mens David kjørte innover mot byen, utvekslet de nytt om familien. David var gift med Mathilda Janine, Tara Courtneys lillesøster, så Shasa og David var svogere. Shasa skrøt av Sean og Isabella uten å nevne de to andre sønnene.

Deretter tok de for seg sakene som sto på programmet for dette møtet. Den viktigste var spørsmålet om hvorvidt konsernet skulle kjøpe rettighetene det var tilbudt på de nye gullfeltene i Oranje-fristaten. Dernest hadde de problemer med konsernets kjemiske fabrikk på Natalkysten, som ble beskyldt for å forurense sjøbunnen og revene i området med giftige utslipp. Til slutt var det Davids fikse idé om at de skulle bruke over en kvart million pund på en av disse enorme elektriske regnemaskinene som nettopp var oppfunnet.

«Amerikanerne kjørte alle beregningene for atombomben på en slik maskin,» fremholdt David. «Og de kaller dem ikke regnemaskiner, men datamaskiner. Anglo-American har allerede kjøpt en. Det er fremtidens trend, Shasa. Vi bør henge oss på i tide.»

«Det er en stor investering nå som vi trenger hver penny til gullfeltene,» påpekte Shasa.

«Hvis vi hadde en slik datamaskin til å analysere de geologiske borerapportene fra gullfeltene, ville vi allerede ha spart inn det meste av prisen på anlegget. Dessuten ville vi bli atskillig sikrere på hva vi hadde å holde oss til.»

«Hvordan kan en maskin være bedre enn den menneskelige hjerne?»

«Bare kom og se på den,» tryglet David. «Universitetet har nettopp installert en IBM 701. Jeg har ordnet med en demonstrasjon i ettermiddag.»

«Det er greit, Davie. Jeg skal se på den, men det betyr ikke at jeg kjøper.»

IBMs tekniske leder i kjelleren på universitetet var bare tjueseks år.

«Alle i den bransjen er unge,» forklarte David.

Den tekniske lederen håndhilste på Shasa og tok av seg hornbrillene. Dermed ble Shasa akutt datainteressert. Hun hadde klare, grønne øyne og hår så gyllent som honning, trang angoragenser og skotskrutet skjørt som bare gikk til knærne. Ingen tvil om at hun var sakkyndig; hun besvarte alle spørsmål raskt og greit med en sjarmerende sørstatsdialekt.

«Marylee har hovedfagseksamen i elektronikk fra et av USAs beste universiteter,» mumlet David, og Shasas beundring ble krydret med respekt.

«Den fyller jo hele kjelleren,» innvendte Shasa.

«Det er oljekjølingen som gjør den så stor,» forklarte Marylee. «Varmeutviklingen er enorm.»

«Hva behandler den for øyeblikket?»

«Professor Darts arkeologiske materiale fra grottene ved Sterkfontein. Vi sammenholder hans to hundre tusen observasjoner med over en million fra Øst-Afrika.»

«Og hvor lang tid tar det?»

«Vi begynte kjøringen for tyve minutter siden, og regner med å være ferdige før vi slutter klokken fem.»

«Det er om et kvarter,» humret Shasa. «Nå tuller du med meg.»

«Det skulle jeg nok gjerne,» mumlet hun og sendte ham et forførerisk smil.

«Dere slutter altså klokken fem?» spurte Shasa. «Når begynner dere igjen?»

«Klokken åtte i morgen tidlig.»

«Og maskinen har ingenting å gjøre i kveld og i natt?»

Marylee kastet et blikk gjennom kjellerlokalet. David sto et godt stykke unna og studerte utskriften. «Verken maskinen eller jeg har noe å gjøre i kveld.» Hun så utfordrende på ham.

Shasa ristet alvorlig på hodet. «Det kan vi ikke ha noe av. Jeg vet om et sted som heter Stardust. Fortreffelig orkester. Jeg setter ett pund mot en helg i Paris på at jeg kan danse deg i senk.»

«Jeg tar imot veddemålet. Men jukser du?»

«Selvsagt,» medga han. Nå kom David tilbake, og Shasa skiftet glatt emne. «Hva er driftskostnadene?»

«Med forsikring og avskrivning blir det litt under fire tusen pund i måneden,» svarte Marylee nøkternt.

Da de skiltes og tok hverandre i hånden, stakk hun et kort i grepet til Shasa. «Adressen,» mumlet hun.

«Klokken åtte?»

«Jeg skal være klar,» forsikret hun.

I Cadillacen blåste Shasa en perfekt røykring mot frontruten. «Nå skal du høre, Davie. I morgen tidlig kontakter du universitetet og tilbyr å leie monstrumet i all dødtiden fra fem om ettermiddagen til åtte om morgenen. I helgene også. By dem fire tusen i måneden og understrek at de kan bruke den gratis om dagen. Vi betaler alle omkostningene.»

David stirret forbløffet på ham og holdt på å kjøre i fortauskanten. «Jøss, hvorfor har ikke jeg tenkt på det?»

«Du må nok stå tidligere opp,» sa Shasa. «Så snart vi vet hvor mye tid vi trenger på maskinen, kan vi fremleie den ledige kapasiteten til andre firmaer. På den måten får vi vår egen brukstid gratis. Når IBM har forbedret konstruksjonen og gjort maskinen mindre, kan vi kjøpe vår egen.»

David ristet på hodet. «Genialt. Jeg skal ansette unge Marylee hos oss –»

«Ikke henne,» avbrøt Shasa skarpt. «Finn en annen.»

David skottet på ham. Han kjente svogeren. «Du kommer ikke hjem til oss i kveld, forstår jeg.»

«Ikke i kveld,» sa Shasa. «Hils Matty og si at jeg beklager.»

«Vær forsiktig,» sa David da han satte Shasa av på Carlton Hotel, hvor han hadde permanent suite. «Det er gjennomsiktige forhold her i byen, og du er kjent. Tror du at du klarer å arbeide i morgen?»

«Klokken åtte,» sa Shasa. «Presis!»

Danseveddetmålet på Stardust ble erklært uavgjort, og litt etter klokken tolv kom Shasa og Marylee tilbake til suiten hans. Kroppen hennes var ung og glatt og fast. Atskillig senere mumlet hun en siste bemerkning før hun sovnet med det honninggule håret spredt utover brystkassen til Shasa: «Jaja, dette var vel det eneste datamaskinen ikke kan gjøre for meg.»

Neste morgen var Shasa på kontoret et kvarter før David. Han likte å holde alle på tå hev. Courtney-konsernets lokaler fylte hele fjerde etasje i Standard Banks bygning i Commissioner Street. Shasa eide en førsteklasses sentral tomt i Johannesburg, men hadde foreløpig ikke ført opp noe bygg der. Konsernets overskudd var alltid øremerket for grubeutbygging eller andre utvidelser av virksomheten.

Det unge blodet i Courtney-konsernets styre ble motveid av noen grå hoder. Doktor Twentyman-Jones var fremdeles med, i sort, gammeldags jakke og smal tversoversløyfe. Han skjulte sin beundring for Shasa bak et rugende dystert uttrykk. Det var han som hadde foretatt de første grunnundersøkelsene for H’ani-gruben i begynnelsen av tyveårene. Han var en av de tre dyktigste grubekonsulentene i Sør-Afrika, og dermed i hele verden.

Davids far, Abraham Abrahams, var fremdeles leder for den juridiske avdelingen sammen med sin sønn. Han var kvikk og blid som en liten sølvgrå spurv. Foran seg hadde han store mapper med dokumenter, men dem behøvde han sjelden slå opp i. Med fem-seks håndplukkede nykommere var styret blitt balansert og effektivt.

«La oss først snakke om den kjemiske bedriften ved Chaka’s Bay,» sa Shasa. «Hvor mye hold er det i beskyldningene mot oss, Abe?»

«Vi slipper daglig ut mellom elleve og seksten tonn svovelsyre i en konsentrasjon på en til ti tusen,» sa Abe Abrahams nøkternt. «Jeg har fått en uhildet marinbiolog til å utarbeide en rapport for oss.» Han la hånden på dokumentet. «Det er ikke bra. Vi har endret surhetsgraden mangfoldige kilometer langs kysten.»

«Du har vel ikke sendt denne rapporten ut som rundskriv?» spurte Shasa skarpt.

«Er du gal.»

«Greit. David, hva vil det koste oss å legge om produksjonen i kunstgjødselavdelingen slik at vi blir kvitt syren på en annen måte?»

«Det er to måter å gjøre det på,» sa David. «Det enkleste og billigste er å kjøre syren vekk i tankvogner, men da må vi finne et annet sted å dumpe den. Det ideelle er å resirkulere syren.»

«Og kostnadene?»

«Bortkjøring ville komme på hundre tusen pund i året. Resirkulering blir en engangsinvestering på det tredoble av den summen.»

«Et års avkastning rett i vasken,» sa Shasa. «Det er uakseptabelt. Hvem er denne Pearson-damen som leder protesten? Kan vi snakke fornuft med henne?»

Abe ristet på hodet. «Vi har forsøkt. Hun holder hele protestkomiteen sammen. Uten henne ville den ikke fungere.»

«Hvordan er denne damens situasjon?»

«Ektemannen eier et bakeri på stedet.»

«Kjøp det,» sa Shasa. «Vil han ikke selge, lar vi ham diskret forstå at vi kommer til å åpne et konkurrerende bakeri og subsidiere varene. Jeg vil ha denne Pearson-damen langt vekk. Noen spørsmål?» Han lot blikket gli langs konferansebordet. Alle noterte; ingen så på ham. Han hadde lyst til å spørre om de virkelig mente det var riktig å bruke tre hundre tusen på å bedre østersens levevilkår i Chaka’s Bay, men lot være. I stedet nikket han. «Ingen spørsmål. Greit, da tar vi for oss det store spørsmålet. Gullfeltene.»

Alle vred seg på stolen. Nervøsiteten bredte seg.

«Mine herrer, vi har alle lest rapporten fra dr. Twentyman-Jones vedrørende prøveboringen. Nå vil jeg høre hver enkelt avdelingsleders oppfatning. Kan vi begynne med deg, Rupert?»

Regnskapssjef Rupert Horn var yngstemann i ledelsen. «Hvis vi frasier oss rettighetene, må vi avskrive de to komma tre millionene vi har brukt på grunnundersøkelsene de siste atten månedene. Kjøper vi rettighetene, må vi betale fire millioner ved signering.»

«Det kan vi dekke med reservefondet,» innskjøt Shasa.

«Ja, vi har fire komma tre millioner i reservefondet,» medga Horn. «De står i aksjer for øyeblikket. Men hvis vi bruker de pengene, blir vi uhyre sårbare.»

De øvrige avdelingslederne uttalte seg etter tur, og til slutt sammenfattet David alle oppfatningene.

«Vi har altså tjueseks dagers frist til å kjøpe rettighetene, og må betale fire millioner hvis vi slår til. Da står vi på bar bakke, og bare hovedsjakten vil koste tre millioner pund å bygge. I tillegg kommer fem millioner til produksjonsanlegg, renter og driftsomkostninger frem til produksjonsfasen. Det vil ta fire år før utvinningen kan begynne; det blir i 1956.»

Alle snudde seg mot Shasa, som alvorlig og tankefull tok frem en sigarett fra gulletuiet. Han visste bedre enn noen av dem at beslutningen kunne knuse konsernet eller løfte det opp på et enda høyere plan, og ingen kunne ta avgjørelsen for ham.

«Vi vet at det ligger gull der nede,» sa han til slutt. «En tykk, rik åre. Hvis vi når den, kan vi utvinne i femti år. Men gullet står i trettifem dollar pr. unse. Amerikanerne har låst prisen der; de truer med å holde den der i all evighet. Trettifem dollar pr. unse – og det vil koste oss tjuefem pr. unse å hente det opp fra slike dyp. En trang margin, mine herrer, altfor trang.»

Han tente sigaretten, og alle rundt konferansebordet slappet av, skuffet og lettet på samme tid. Det ville vært storslagent å sette i gang, men katastrofalt om det skulle slå feil. Nå ville de aldri få vite hvordan det ville gått.

Men Shasa var ikke ferdig. Han blåste en smal røyksky langs bordet. «Jeg tror imidlertid ikke at amerikanerne kommer til å styre gullprisen særlig mye lenger. Om ikke lenge vil den stige radikalt – seksti dollar, hundre, kanskje to hundre!» Alle vred seg vantro, og Twentyman-Jones så ut til å være på gråten over all denne optimismen. Men Shasa overså ham og henvendte seg til Abe Abrahams.

«Abe, klokken tolv om formiddagen den attende i neste måned, tolv timer før fristen utløper, leverer du en sjekk på fire millioner til grunneierne og overtar rettighetene på vegne av et nytt selskap som skal dannes.» Shasa snudde seg mot David. «Samtidig emitterer vi ti millioner aksjer pålydende ett pund på børsen i Johannesburg og i London. Du og dr. Twentyman-Jones setter i gang forberedelsene i dag. Courtneys grubedivisjon registrerer grunneiendommen i det nye selskapets navn mot at fem millioner aksjer transporteres til vårt navn.» Raskt og effektivt skisserte Shasa det nye selskapets struktur, full av uvanlige og smarte løsninger.

«Er det noe jeg har glemt?» spurte Shasa til slutt. Da alle ristet på hodet, smilte han bredt.

«Konsernets gründer, Madame Centaine de Thiry Courtney-Malcomess, har aldri likt alkoholservering på styresalen. Ikke desto mindre –» Shasa nikket til David, som gikk og åpnet hoveddørene til styresalen. Inn kom en sekretær med et trillebord som bugnet av klirrende glass og grønne champagneflasker i isbøtter av sølv. «Gamle skikker avløses av nye,» bemerket Shasa og trakk den første korken med et diskret popp.

Shasa dro av motorene, og Mosquitoen sank gjennom de spredte båndene av cirrusskyer. Under lå endeløse sletter, og i vest skimtet Shasa grubebyen Welkom. senteret for gullfeltene i Oranje-fristaten.

Shasa hektet av seg surstoffmasken og stirret rett fremover. Han skimtet det vesle boretårnet langt ute på sletten, og brukte det som landemerke for å finne gjerdene rundt Silver Riverfarmene, hvor konsernet skulle kjøpe grunn. Førti tusen mål tørr ødemark. Forbløffende at geologene i de store grubeselskapene hadde oversett denne vesle avløperen av malmforekomster. Men Twentyman-Jones og Shasa Courtney hadde oppdaget den.

Og amerikanerne kan ikke binde gullprisen i all evighet, tenkte Shasa mens Mosquitoen kretset over sletten.

Han krenget maskinen inn i en skarp sving og rettet ut på den nye kursen, 125 grader. «Femten minutter under disse vindforholdene,» mumlet han og merket av posisjonen på kartet han hadde liggende over kneet. Det varte ikke lenge før han så en smal røyksøyle rett forut. De hadde tent et røyksignal for å vise ham veien.

Det sto en militær DC-3 utenfor bølgeblikkhangaren i enden av flystripen. Rullebanen var av valset leire, og Mosquitoen tok bakken uten det minste rykk. Det hadde krevd endeløs trening å opparbeide så god avstandsbedømmelse etter at han mistet øyet.

Shasa takset mot hangaren. Det sto en grønn pickup like ved vindpølsemasten, og en ensom skikkelse i khakishorts og skjorte sto ved siden av røyksignalet. Da Shasa klatret ut av maskinen, kom mannen mot ham og håndhilste. Men det alvorlige, reserverte uttrykket stemte ikke med velkomsthilsenen.

«God dag, statsråd.» Shasa satte opp en like alvorlig mine, og håndtrykket var hardt men kort. Da han så Manfred De La Rey i øynene, fikk han en underlig følelse av å ha stirret inn i disse øynene under fortvilte omstendigheter tidligere. Han måtte riste litt på hodet for å bli kvitt fornemmelsen.

«Fint at De kunne komme,» sa Manfred De La Rey. «Skal jeg hjelpe Dem med bagasjen?»

«Takk, jeg klarer det fint selv.» Shasa vindfortøyde Mosquitoen og hentet bagasjen mens Manfred slukket røyksignalet.

«De har tatt med eget gevær,» bemerket Manfred. «Hva slags er det?»

«Syvmillimeters Remington magnum.» Shasa slengte bagasjen bakpå pickupen og tok plass i passasjersetet.

«Perfekt for denne typen jakt,» sa Manfred og startet motoren. «Lange skudd over flatt lende.» Han svingte inn på en gårdsvei, og de kjørte i taushet noen minutter.

«Statsministeren ble forhindret,» sa Manfred til slutt. «Men han har sendt et brev til Dem. Det bekrefter at jeg taler med autoritet.»

«Det godtar jeg.» Shasa fortrakk ikke en mine.

«Finansministeren er her, og landbruksministeren er vert. Det er hans farm. En av de største i Fristaten.» Han så på Shasa. «Er det ikke underlig hvordan De og jeg stadig møtes som motstandere?»

«Det har faktisk slått meg,» medga Shasa.

«Tror De det har sin grunn – noe vi ikke er klar over?»

Shasa trakk på skuldrene. «Neppe. Sikkert bare tilfeldigheter.»

Manfred ble tydeligvis skuffet over svaret. «Har Deres mor snakket om meg noen gang?»

Shasa virket forbløffet. «Mor? Det tror jeg da ikke. Hun kan ha nevnt Dem helt tilfeldig. Hvordan det?»

Manfred svarte ikke; han bare skiftet emne. «Der fremme ligger gårdsbygningene.»

Veien skrådde nedover mot en grunn dal hvor gårdsbygningene lå. Her måtte grunnvannspeilet ligge nær overflaten, for engene var grønne og frodige. Ti-tolv vindmølletårn sto spredt utover dalen. Rundt bygningene var det plantet eucalyptus, og bortenfor ruvet svære, velholdte driftsbygninger. Minst tyve flunkende nye traktorer sto oppstilt foran en av de lange garasjene, og fete sauer beitet på engene. Sletten bak bygningene strakte seg nesten til horisonten, og den var allerede pløyd, tusener av mål klar for såing av mais. Disse områdene var afrikaan-folkets bastion; her sto nasjonalistpartiet urokkelig sterkt. Det var derfor nasjonaliststyret hadde omorganisert valgkretsene slik at stemmene fra disse områdene skulle telle mer i forhold til bykretsene. Slik kunne nasjonalistene beholde makten i all evighet. Shasa skar en grimase da de kjørte inn på tunet og parkerte.

Rundt det lange kjøkkenbordet satt ti-tolv menn og pratet og røkte og drakk kaffe mens kvinnene holdt seg beredvillig i nærheten. Mennene reiste seg og ønsket Shasa velkommen. Han håndhilste på alle sammen – høflig, men ikke overstrømmende.

Shasa kjente alle sammen. Politiske motstandere fra nasjonalforsamlingen. Han hadde ført bitter ordstrid med hver eneste en, men nå gjorde de plass for ham rundt bordet og bød på kaker og svart kaffe. Selv om de var kledd i røffe jaktklær og førte seg som barske, enkle bønder, var de i virkeligheten en gruppe smarte politikere som hørte til landets rikeste og mektigste menn.

Shasa snakket språket deres fullkomment, forsto de mest tilslørte hentydninger og lo av deres private spøk, men han var ikke en av dem. Han var en rooinek, den tradisjonelle fienden, og de sørget diskret for å holde ham utenfor.

Etter kaffen fikk Shasa tildelt et værelse. Han skiftet og pakket ut geværet, og litt over klokken fire tok de plass på pickuper for å bli kjørt ut i jaktterrenget. De eldste og mest betydningsfulle av mennene satt i førerhuset, mens de yngre sto på planet. Bilene kjørte opp av dalen, fulgte kanten av de pløyde markene og fortsatte utover sletten mot noen lave åser i horisonten.

De så vilt nå, små flokker av springbok langt ute på sletten, men bilene fortsatte frem til foten av åsene. Der senket de farten og satte av to og to jegere med noen hundre meters mellomrom. I løpet av en halv time var alle mennene fordelt i en langstrakt linje langs foten av åsene. Shasa og Manfred De La Rey ble plassert i en steinur, der de satte seg til å vente med geværet i fanget.

Pickupene, som ble kjørt av vertens tenåringssønner, forsvant i lange buer utover sletten. Da de bare var prikker i horisonten, snudde de og kjørte langsomt tilbake mot åsene mens de drev spredte antilopeflokker foran seg.

Shasa og Manfred fikk nesten en time å vente før viltet ble drevet innenfor skuddhold, og de småpratet planløst om verten og de andre gjestene. Etter en stund styrte Manfred samtalen inn på hvor liten forskjell det egentlig var på målsetningene til Nasjonalistpartiet og Shasas eget Unionsparti.

«Vi ønsker begge å holde Sør-Afrika trygt for de hvite og for den europeiske sivilisasjon. Vi vet begge at apartheid er livsviktig for oss alle sammen. Uten raseskillet ville vi drukne i de fargede massene. Siden Smuts døde har Unionspartiet glidd klart nærmere våre egne idealer. Samtidig har venstreekstremistene og liberalerne begynt å bryte med dere.»

Shasa sa ikke noe fra eller til, men det stemte at hans eget parti hadde slått dype sprekker. Det ble stadig klarere at de aldri mer ville få regjeringsmakten. Men han lurte på hva Manfred De La Rey ville frem til; han skjønte at dette var opptakten til det virkelige formålet med innbydelsen. Det var tydelig at verten med overlegg hadde plassert dem sammen, og at alle de andre partimedlemmene var innviet i hva som foregikk. Shasa snakket lite, sa seg ikke enig i noe som helst, ventet bare med spenning på at katten skulle komme ut av sekken.

«Vi vil ikke forgripe oss på de engelsktalende sørafrikanernes kultur og språk; engelsktalende med rett innstilling anser vi som brødre. Våre skjebner er lenket sammen med stålkjetting –» Manfred brøt av og løftet kikkerten til øynene. «De begynner å komme nærmere. Vi får vel gjøre oss klar.» Han senket kikkerten og smilte til Shasa. «Jeg hører De skyter godt. Det skal bli interessant å se en demonstrasjon.»

Shasa ble skuffet. Han hadde vært spent på hva Manfred ville frem til. Nå skjulte han utålmodigheten bak et ledig smil og klargjorde geværet i fanget.

«De har rett i én ting, statsråd,» sa han. «Vi er lenket sammen med stålkjetting. La oss håpe at ikke vekten av kjettingen drar oss alle til bunns.» Han så et rart glimt i de topasgule øynene, kanskje sinne og kanskje triumf. Det varte bare et øyeblikk.

«Jeg skyter bare i en sektor til høyre for rett forut,» sa Manfred. «De skyter bare i en sektor til venstre. Greit?»

«Greit,» sa Shasa, selv om han var litt irritert over at Manfred hadde tatt høyre flanke selv. Det var den naturlige siden for en høyrehendt skytter.

Du trenger den fordelen, tenkte Shasa. «Jeg hører at De også er litt av en skarpskytter,» sa han. «Hva med et lite veddemål på fellingene?»

«Jeg vedder aldri,» svarte Manfred uanfektet. «Det er djevelens påfunn. Men jeg skal telle fellingene med interesse.» Shasa husket hvilken puritansk kalvinisme Manfred De La Rey praktiserte.

Shasa ladet omhyggelig. Han hadde selvladde patroner med utgangshastighet på over tusen meter i sekundet og ekspanderende hulspissprosjektiler.

Han tok ladegrep, la an og speidet utover sletten gjennom kikkertsiktet. Pickupene var bare en drøy kilometer unna nå, de sveipet rolig frem og tilbake og drev antilopeflokkene langsomt mot raden av jegere som lå skjult langs foten av åsene. Shasa blunket raskt for å klarne blikket; han så tydelig dyra som travet foran bilene. De var lette som vinden og ubeskrivelig elegante.

Uten stereoskopisk syn hadde Shasa vanskelig for å bedømme avstander, men han hadde lært seg til å analysere den relative størrelsen på synsinntrykket. Dette kombinerte han med en slags sjette sans som satte ham i stand til å føre et fly, slå en poloball eller skyte like godt som toøyde.

Den nærmeste antilopen var nesten på skuddhold da noen fyrte av fra en annen standplass og skremte flokken på flukt. Med luftige sprang hvirvlet de smekre dyrene lydløst over sletten mens manen reiste seg av skrekk.

Det var vanskeligere enn å ta en rype med hagle, umulig å holde de kvikke, spretne skapningene i trådkorset, nytteløst å sikte rett på dem. I stedet gjaldt det å sikte i tomme luften der de kom til å være et brøkdels sekund senere, når det supersoniske prosjektilet nådde frem.

Enkelte blir gode skyttere gjennom iherdig trening og god konsentrasjon, men hos Shasa var det en medfødt begavelse. Da han dreiet overkroppen, pekte det lange løpet nøyaktig der han hadde blikket. Trådkorset gled elegant gjennom synsfeltet og la seg over en antilope som flyktet med høye byks. Shasa var ikke bevisst klar over at han trykket av; det var som om geværet skjøt av seg selv, og rekylen sparket mot skulderen i akkurat rette øyeblikk.

Hjerteskuddet drepte bukken midt i et byks. Den slo livløst ned og tumlet noen meter før den ble liggende.

Shasa tok ladegrep, fant en ny antilope i siktet og fyrte av. Han skjøt til det sang i ørene og løpet var så varmt at man kunne brenne seg på det.

Så stormet de siste dyrene forbi og forsvant oppover åssiden bak dem. Shasa tok ut de ubrukte patronene og så på Manfred De La Rey. «Åtte,» kunngjorde Manfred. «Og to skadeskutt.» De måtte spores opp; det var utenkelig å la et skadd dyr lide unødig.

«Åtte er et godt resultat,» sa Shasa. «De kan være stolt av skyteferdigheten.»

«Hvordan gikk det med Dem?» ville Manfred vite. «Hvor mange ble det?»

«Tolv,» svarte Shasa uttrykksløst.

«Og hvor mange skadeskutt?» Manfred skjulte krenkelsen godt.

«Tja.» Shasa smilte til slutt. «Jeg skader ikke dyr, jeg skyter der jeg sikter.» Det var nok, han behøvde ikke vri kniven om i såret.

Shasa gikk bort til det nærmeste kadaveret. Den dype hudfolden langs ryggen hadde åpnet seg, og den vakre, hvite manen var kommet frem. Kjertlene i hudfolden hadde skilt ut et rødbrunt sekret som Shasa stakk pekefingeren i og luktet på. Honningduften minnet mer om en blomst enn et dyr. Da ble han grepet av jaktmelankolien, og sørget over den vakre skapningen han hadde drept.

«Takk for at du døde for meg.» Han hvisket den gamle busk-mannbønnen som Centaine hadde lært ham for lenge, lenge siden, men like fullt var sorgen en slags fryd, og innerst inne var jaktinstinktet for en stakket stund tilfredsstilt.

I den svale kveldsluften samlet mennene seg rundt groper med glødende bålrester utenfor huset. Braaivleis, kjøttstekingen, var et fast ritual etter jakten; mennene sto for matlagingen mens kvinnene gjorde i stand salater og pudding på de lange klapp-bordene på verandaen. Viltet ble marinert eller spekket eller kvernet til spekepølse, mens levere, nyrer og innmat ble behandlet etter hemmelige oppskrifter og lagt på grillkullene. De selvbestaltede kokkene drakk rikelige doser av skarpt ferskenbrennevin, mampoer, for ikke å bli plaget av bålvarmen.

Et provisorisk orkester av fargede gårdsarbeidere spilte tradisjonelle lokale rytmer på banjo og trekkspill, og noen av gjestene danset på den brede frontverandaen, stoep’en. Enkelte av de unge damene var svært interessante, og Shasa studerte dem tankefullt. De var solbrune og sunne og uskyldig sensuelle; den kalvinistiske oppdragelsen ga dem en renhet som virket tiltrekkende.

Men her sto for mye på spill til at han kunne risikere å støte noen. Han unngikk de blyge, men beregnende blikkene fra enkelte av damene, og holdt seg til ingefærøl i stedet for å gi seg ferskenbrennevinet i vold. Shasa visste at han ville få bruk for et klart hode før kvelden var omme.

Da appetitten var mettet med grillet antilope og restene var båret over i tjenerbrakkene, satt Shasa i enden av den lange terrassen, lengst unna orkestret. Rett overfor ham satt Manfred De La Rey, og de to andre statsrådene slappet tilfreds av i dype lenestoler ved siden av ham. Tross den avslappede holdningen studerte de ham årvåkent i øyekroken.

Da satte Manfred i gang samtalen. «Jeg sa til Meneer Courtney at vi på mange måter står svært nær hverandre,» begynte han stillferdig, og kollegene nikket alvorlig. «Begge leire ønsker å beskytte dette landet og bevare alt som er fint og verdifullt her. Gud har valgt oss til voktere – det er vår plikt å beskytte alle landets folkeferd og sørge for at hver gruppe og hver enkelt kultur holdes intakt, adskilt fra de andre.»

Det siste var partiets viktigste overbevisning, denne forestillingen om at Gud hadde valgt dem ut, og Shasa hadde hørt det hundre ganger tidligere. Han nikket og mumlet ja og ha, men nå begynte han å bli utålmodig.

«Det er fremdeles mye som må gjøres,» sa Manfred. «Etter neste valg må vi føre opp et sosialt byggverk som skal stå i tusen år. Et modellsamfunn hvor hver gruppe har sin plass, hvor ingen kommer i veien for andre. En bred og stø pyramide som danner et enestående samfunn.» Alle ble sittende tause og tenke på de fine vyene. Shasa fortrakk ikke en mine, men smilte innvendig. Disse menneskene visste utmerket godt hvem som skulle sitte på toppen av den pyramiden Manfred hadde nevnt.

«Men det finnes fiender?» sa landbruksministeren for å spore Manfred videre.

«Det finnes fiender både ute og hjemme. De vil bli mer høymælte og farlige etter hvert som vi bygger opp modellsamfunnet. Allerede nå har gamle og tradisjonelle vennskapsnasjoner begynt å advare oss. USA, som egentlig burde vite bedre – de har selv problemer med kravstore fargede. Selv Storbritannia, med sine Mau Mauproblemer i Kenya og oppløsningen av sitt indiske imperium, vil diktere oss og avlede oss fra den linjen vi vet er riktig.»

«De tror vi er svake og sårbare.»

«De truer allerede med å stanse leveransene av de våpnene vi trenger for å forsvare oss mot den svarte fienden som samler seg i mørket.»

«De har rett,» brøt Manfred inn. «Vi er svake og mangler militær organisering. Vi kan ikke forsvare oss –»

«Det må endres,» sa finansministeren krasst. «Vi må sørge for å bli sterke.»

«I neste statsbudsjett får Forsvaret femti millioner pund. Innen utgangen av tiåret skal forsvarsbudsjettet komme opp i en milliard.»

«Vi må gardere oss mot truslene om boikott og eksportforbud.»

«Styrke gjennom samling, Ex Unitate Vires,» sa Manfred De La Rey. «Men afrikaan-folket har tradisjonelt vært bønder og bygdefolk. På grunn av diskrimineringen som ble ført mot oss i over hundre år, har vi vært utelukket fra handel og industri. Vi har ikke lært de ferdighetene som faller så naturlige for våre engelsktalende landsmenn.» Manfred skottet på de to andre, som om han ville ha grønt lys for neste trekk. «Det landet trenger er rikdom, slik at våre målsetninger kan nås,» fortsatte han. «Det er et kolossalt prosjekt som vi ikke har forutsetninger til å sette i verk. Vi trenger en spesiell mann.» Alle så på Shasa nå. «Vi trenger en mann med ungdommelig driv, men alderens erfaring, en dyktig finansmann og organisator. I vårt eget parti finner vi ingen med disse forutsetningene.»

Shasa så på dem. Det de foreslo var uhørt. Han hadde vokst opp i skyggen av Jan Christian Smuts, og følte seg uløselig knyttet til partiet som Smuts hadde stiftet. Han åpnet munnen for å gi et ergerlig svar, men Manfred De La Rey løftet hånden avvergende.

«La meg snakke ferdig,» sa han. «Vedkommende spesialist ville øyeblikkelig bli tildelt en viktig statsrådstilling. Han ville bli grube- og industriminister.»

Shasa lukket munnen langsomt. Så omhyggelig de måtte ha studert ham for å finne ut hva de skulle lokke med. Grunnvollene i hans politiske overbevisning rystet og slo sprekker. De hadde tilbudt ham noe han alltid hadde drømt om.

Shasa tok Mosquitoen opp til tyve tusen fot og økte surstofftilførselen for å kunne tenke klarere under den fire timers turen hjem. Han prøvde å befri seg fra alle følelser og vurdere saken logisk, men opphisselsen forstyrret tankene. Han ble besnæret av utsiktene til enorm makt, til å bygge opp et arsenal som gjorde landet til en av verdens sterkeste nasjoner. Tanken var nesten berusende; det var nettopp dette han alltid hadde drømt om. Nå behøvde han bare gripe sjansen. Men hva ville det koste i ære og stolthet? Hvordan skulle han forklare det for dem som stolte på ham?

Han tenkte på Blaine Malcomess, mannen som hadde vært som en far for ham i alle år. Hva ville han si til et slikt svik?

«Jeg kan utrette mer ved å slutte meg sammen med dem, Blaine,» hvisket han i surstoffmasken. «I deres egne rekker får jeg større makt til å påvirke dem –» Men han innså selv at dette bare var utflukter.

Alt dreiet seg til syvende og sist om makt. Han visste at Blaine Malcomess aldri ville godta dette, han ville oppfatte det som forræderi. Det var bare ett menneske som kunne forstå ham og støtte ham i denne saken. Centaine Courtney-Malcomess var tross alt den som hadde lært ham opp i kunsten å skaffe seg rikdom og makt.

«Alt kan ennå gå i oppfyllelse, mor. Ikke akkurat slik vi planla det, men like fullt.» Så kom han til å tenke på noe som punkterte triumffølelsen.

Han kastet et blikk på den røde mappen som politiminister Manfred De La Rey hadde gitt ham på flyplassen, og som nå lå i høyresetet i cockpiten.

«Det er bare ett problem vi må ta oss av hvis De aksepterer tilbudet,» hadde Manfred sagt da han ga Shasa mappen. «Og det er et alvorlig problem.»

Mappen inneholdt en rapport fra overvåkningspolitiet. Den var merket TARA ISABELLA COURTNEY født MALCOMESS.

Tara gikk en runde på barneværelsene. Guvernanten var akkurat i ferd med å legge Isabella, og Tara kysset henne godnatt. Sean satt skrevsover Garrick midt på gulvet og lugget broren med sadistisk raffinement. Tara skilte dem.

«Sean, kom deg inn på ditt eget rom øyeblikkelig. Marsj!»

Garrick forsvarte broren og påsto at det bare hadde vært lek, men Tara hørte på pusten at gutten var på randen av et nytt astmaanfall. Hun nølte. Det var ikke riktig å gå ut hvis et nytt anfall var i anmarsj, men møtet i kveld var viktig.

Jeg får gjøre klar inhalatoren før jeg går, tenkte hun. Og be guvernanten se til Garrick med jevne mellomrom.

Michael leste, og kikket nesten ikke opp da hun kysset ham. «Slukk klokken ni. Kan du love meg det?» Hun prøvde å ikke vise det, men Michael var selve yndlingen hennes.

«Det lover jeg, mor,» mumlet han og krysset fingrene under dynen.

På vei ned trappen kikket hun på klokken. Fem på åtte. Altfor sent ute. Hun skjøv til side den dårlige samvittigheten for barna og løp ut til Packarden.

Shasa fordro ikke den gamle Packarden. Han tok den falmede lakken og det fillete, flekkete interiøret som en fornærmelse mot familiens verdighet. Han hadde gitt henne en ny Aston Martin til fødselsdagen i fjor, men den ble stående i garasjen. Packarden stemte bedre med hennes selvbilde som nøysom og engasjert liberalist. Den laget skyer av svart ekshaust da hun akselererte bortover den lange oppkjørselen og koste seg over å hvirvle støv på Shasas velpleide druefelter. Rart hvordan hun fremdeles følte seg fremmed på Weltevreden; hun hørte ikke hjemme blant alle verdiene og det gammeldagse, deprimerende innboet. Det ville aldri bli hennes hjem, ikke om hun bodde her i femti år. Det var Centaine Courtney-Malcomess’ hjem. Centaines preg satt igjen i alle de rommene som Shasa aldri ville la henne ominnrede.

Hun passerte gjennom den prangende Anreith-portalen og kom ut i virkelighetens verden, der lidelser og urettferdighet hersket, der hun følte seg nyttig, der hun sammen med andre pilgrimmer kunne kjempe for de undertrykte massene.

Familien Broadhursts hjem lå i forstaden Pinelands, en moderne middelklassevilla med flatt tak, store panoramavinduer, vanlige, praktiske samlebåndsmøbler og heldekkende tepper i kunststoff. Der var det hundehår på stolene, velleste intellektuelle bøker overalt, leker på gulvet og billige kunstreproduksjoner på veggene. Tara følte seg tilpass og velkommen her; det var godt å slippe unna Weltevredens kresne prakt.

Molly Broadhurst kom styrtende ut og møtte henne da hun parkerte Packarden. Hun var kledd i en festlig kaftan.

«Nå, der har vi deg endelig!» Hun dro Tara tvers gjennom den kaotiske stuen og inn på musikkrommet.

Der inne var det fullt av gjester som var innbudt for å høre på Moses Gama. Tara ble oppstemt av å se alle disse spennende, kreative menneskene med prektig opprørsånd i blodet.

En slik forsamling ville vært utenkelig på Weltevreden. For det første var det fargede med, studenter og professorer fra de fargede universitetene, advokater, til og med en farget lege. Alle var politiske aktivister. Som fargede kunne de ikke stemme, og langt mindre stille til valg, men de begynte å heve sin røst med slik lidenskap at de snart måtte bli hørt. Der var redaktøren i det fargede bladet Drum, og korrespondenten for Sowetan, som var oppkalt etter den store, fargede slumbyen.

Bare å ha sosial omgang med fargede fikk henne til å føle seg ubeskrivelig dristig.

De hvite gjestene var ikke mindre enestående. Noen av dem hadde tilhørt Kommunistpartiet før det ble bannlyst for noen år siden. En som het Harris hadde kjempet for Irgun i Israel. Han var ekspert på geriljakrigføring og sabotasje, og reiste ofte rundt i landet og i nabostatene på mystiske oppdrag.

Sammen med Mollys mann sto en annen advokat fra Johannesburg, Bram Fischer, som spesialiserte seg på å forsvare fargede klienter som sto tiltalt etter den myriaden av lover som skulle avvæpne dem og holde dem i sjakk. Molly sa at Bram var i ferd med å reorganisere det gamle Kommunistpartiet i undergrunnsceller, og Tara drømte om å bli med i en slik celle.

I samme gruppe var Marcus Archer, en annen tidligere kommunist og arbeidspsykolog fra Witwatersrand. Han drev opplæring av tusener av unge arbeidere for gullgrubeindustrien, og Molly sa at han hadde vært med på å organisere de fargede grubearbeidernes fagforening. Molly hadde også ymtet at han var homoseksuell, noe som ville vært utenkelig å nevne i såkalt dannede kretser.

«Å, Gud, så spennende,» hvisket Tara til Molly. «Dette er ekte mennesker. Jeg får endelig følelsen av å leve på ordentlig!»

«Der er han.» Molly smilte over utbruddet og dro Tara med seg gjennom trengselen.

Moses Gama sto lent mot veggen, han ruvet høyt over beundrerne som hadde stimlet sammen rundt ham. Selv i denne skarpskodde forsamlingen stakk han seg ut som en sort panter midt i en flokk bakgårdskatter. Selv om ansiktsuttrykket var nøytralt, utstrålte han en styrke som lot til å fylle hele rommet. Å stå rett fremfor ham føltes som å balansere på randen av en vulkan.

Moses Gama snudde seg og betraktet Tara. Han smilte ikke, men noe rørte seg i dypet av det mørke blikket. «Mrs. Courtney – jeg ba Molly invitere deg.»

«Ikke kall meg det, er du snill. Jeg heter Tara.»

«Vi må prate sammen senere, Tara. Kan du bli igjen etterpå?»

Hun fikk ikke frem et ord, men nikket fåret.

«Da kan vi kanskje begynne, Moses,» sa Molly og geleidet ham opp på podiet hvor flygelet sto. Hun klappet hardt i hendene. «Hallo! Hallo!» Praten stilnet, og alle snudde seg mot podiet.

«Moses Gama er en av de dyktigste og avholdte blant de nye fargede lederne,» sa Molly. «Han har vært medlem av Den afrikanske nasjonalkongress, ANC, siden før krigen. Dessuten har han vært primus motor i opprettelsen av den hemmelige fagbevegelsen for fargede grubearbeidere. Med over hundre tusen medlemmer er dette en av de aller sterkeste fargede organisasjonene. I 1950 ble Moses Gama valgt til sekretær for ANC, og han har arbeidet utrettelig med å vinne gehør for våre fargede borgere. En kort periode var Moses Gama medlem av Innfødtes Rådsforsamling, dette alibiet som myndighetene opprettet for å døyve de fargedes politiske ærgjerrighet, men det var han som trakk seg med den etter hvert så berømmelige bemerkningen: ’Jeg har snakket i en leketelefon hvor ingen hører etter i den andre enden.’»

Under latter og applaus overlot Molly ordet til Moses Gama. Han var kledd i stilig blådress, mørkeblått slips og hvit skjorte. Underlig nok var han den mest formelt antrukne i et rom fullt av posete ullgensere og slitte sportsjakker med lærlapper på albuene og sauseflekker på slagene. Blådressen var konservativ, men på Moses Gama ble den som en kongekappe i leopardskinn.

«Kjære venner,» begynte han med dyp røst, «jeg har ett eneste ideal som jeg klamrer meg til av hele mitt hjerte, et ideal jeg er rede til å dø for. Det er at hver eneste afrikaner har en naturlig og umistelig rett til det Afrika som er hans eneste fedreland.»

Tara fulgte henført med mens han forklarte hvordan de fargede hadde vært fratatt denne retten i tre hundre år, og hvordan nasjonalistregjeringen nå forsøkte å lovfeste dette uhørte forholdet gjennom sin apartheidpolitikk.

«Mange har sagt at hele prinsippet med apartheid er så grotesk og så sinnssykt at det aldri vil kunne fungere. Men vær klar over, mine venner, at mennene bak denne planen er så fanatiske, så forstokket, så hellig overbevist om sine guddommelige rettigheter, at de vil tvinge det til å fungere. De har allerede opprettet en hær av byråkrater til å administrere galskapen, og de vil ikke nøle med å sløse bort landets rikdommer på å bygge opp dette ideologiske monstrumet sitt. Ingen pris er for høy for dem.»

Moses Gama gjorde et opphold og skuet ned på tilhørerne. Tara fikk inntrykk av at han personlig følte hver eneste lidelse som plaget folket hans.

«Hvis disse personene ikke møter motstand, mine venner, vil de gjøre dette vakre landet til en uhyrlighet, en åndelig og økonomisk ødemark uten medmenneskelighet. De kaller sine motstandere for forrædere. Selv kaller jeg det forræderi å unnlate å kjempe mot dem.»

Han ventet en stund og lot anklagen synke inn. Tilhørerne hadde mistet mål og mæle; det tok tid før bifallet brøt løs. Tara fikk ikke frem et ord, og hun skalv som om hun hadde malaria i blodet. Men Moses var ikke ferdig.

«Kjempe mot dem?» fortsatte han. «Hvordan gjør vi det? Jo, mine venner, vi gjør det av hele vårt hjerte og med hele vår styrke. Hvis ingen pris er for høy for dem, er ingen pris for høy for oss heller. Jeg er rede til å gjøre hva som helst for denne kampen. Jeg er rede til å dø for den, jeg er rede til å drepe for den.»

Det ble taust i rommet. Den siste erklæringen virket truende og foruroligende på disse margløse sofaradikalerne.

«Vi er klar til å sette i gang, mine venner,» fortsatte Moses. «Allerede om noen måneder vil vi gjennomføre en landsomfattende demonstrasjon mot apartheidlovene. Vi skal brenne passene vi er pålagt å gå med, de forhatte dompas som er et motstykke til stjernen jødene måtte gå med. Den siviliserte verden vil høre om brenningen og ta anstøt. Vi skal vanke på hvite restauranter og kinoer, sette oss i de hvites jernbanevogner og bade på de hvites strender. Vi skal oppfordre fascistpolitiet til å arrestere oss. I tusentall skal vi oversvømme de hvites fengsler og rettsapparat til hele apartheidsystemet bryter sammen.»

Etter talen, da de fleste av gjestene var gått, kom Molly bort til Tara. «Vil du ta sjansen på min beryktede spaghetti bolognaise? Jeg er Afrikas verste kokke, men du går for å være modig.»

Bare fem-seks av gjestene ble bedt om å bli igjen og spise en sen middag, og de satte seg på helleplassen utenfor verandaen. Myggen surret om ørene på dem, og værdraget røpet kloakkrenseanlegget på den andre siden av elven, men de nøt Mollys spaghetti og billige rødvin med god appetitt. For Tara var dette en kjærkommen avveksling fra Weltevredens praktmåltider og vinflasker som kostet en normal månedslønn. Her var maten og vinen drivstoff for hjerne og tunge, ikke for forfengeligheten.

Tara hadde Moses Gama til bords. Han tok hjertelig for seg av maten, men rørte knapt vinen. Bordskikken hans var afrikansk; han smattet og tygde med åpen munn. Men dette generte ikke Tara det ringeste, det bare markerte at han var annerledes, en ekte representant for sitt eget folk.

Til å begynne med snakket Moses mest med de andre gjestene, men litt etter litt konsentrerte han seg mer om Tara, tok henne med i samtalen rundt bordet. Til slutt, da han var ferdig med å spise, snudde han seg i stolen, senket stemmen og snakket direkte med Tara.

«Jeg kjenner familien din,» sa han. «Jeg kjenner Mrs. Centaine Courtney og din mann Shasa Courtney.»

Tara ble forbløffet. «Men jeg har da aldri hørt dem nevne deg?»

«Hvorfor skulle de det? I deres øyne har jeg aldri hatt noen betydning. Jeg traff dem da jeg var farget formann ved H’ani-gruben for tyve år siden.»

Tara nikket. «H’ani, ja. Hovedkilden til Courtney-formuen.»

«Shasa Courtney hadde sommerjobb ved gruben for å lære hvordan anlegget fungerte. Han og jeg var sammen noen uker.» Moses smilte. «Vi kom godt overens, så godt som det er mulig for en farget formann og en liten hvit baas. Vi pratet mye, og han ga meg en bok. Englands historie. Jeg har den fortsatt. Jeg husker hvor forundret og betenkt han ble over mye av det jeg sa. Og jeg husker noe han en gang sa til meg: ’Moses, det der er politikk. Negre deltar ikke i politikken. Den er for de hvite.’» Moses humret over minnet, men Tara rynket pannen.

«Jeg kan godt forestille meg at han sa noe slikt. Han har ikke forandret seg stort.»

Moses sluttet å le. «Din mann er blitt mektig. Han har stor rikdom og innflytelse.»

Tara trakk på skuldrene. «Hva godt kommer det ut av makt og rikdom hvis det ikke brukes med klokskap og medmenneskelighet?»

«Du har medmenneskelighet, Tara,» sa han lavt. «Selv om jeg ikke visste om alt arbeidet du gjør for mitt folk, ville jeg merke det på deg.»

Tara senket blikket fra de ransakende øynene hans.

«Klokskap.» Han senket stemmen ytterligere. «Jeg tror du har det også. Det var klokt at du ikke nevnte vårt forrige møte så de andre hørte det.»

Tara så på ham. Etter kveldens begivenheter hadde hun nesten glemt møtet i de forbudte parlamentskorridorene.

«Hvorfor?» hvisket hun. «Hvorfor var du der?»

«En dag vil jeg kanskje fortelle deg det,» svarte han. «Når vi har lært hverandre bedre å kjenne. La meg nå høre om arbeidet ditt, Tara.»

«Det er så forsvinnende lite jeg kan gjøre…» Hun fortalte om klinikken og om matutdelingen til barn og gamle. Tara ble ikke klar over sin egen iver før han smilte igjen.

«Jeg hadde rett, Tara, du har medmenneskelighet. Det skulle være interessant å se dette arbeidet. Lar det seg gjøre?»

«Å, det ville være alle tiders om du kunne komme!»

Neste ettermiddag kjørte Molly ham ut til klinikken i den fargede bydelen Nyanga. Strøket besto av smale, uasfalterte gater og rad på rad med helt like mursteinshytter med tak av eternittplater. Pent var det ikke, men husværene var akseptable, med innlagt vann og kloakk og strøm. Utenfor selve bydelen, derimot, hadde det vokst frem en slumby som huset overfloden av fargede innflyttere fra landsbygda, og derfra kom storparten av klientellet til Taras klinikk.

Tara tok stolt imot Moses og Molly, og viste dem rundt i den vesle bygningen. «Nå på en søndag er ingen av de frivillige legene her,» forklarte hun.

Moses stanset og pratet med de fargede pleierskene og med noen av mødrene som satt utenfor og ventet med sine småbarn.

Etterpå kokte Tara kaffe til alle tre på det vesle kontoret sitt. Da Moses spurte hvordan klinikken var finansiert, svarte hun unnvikende.

«Å, vi får bevilgninger fra fylket –»

«Ikke la henne lure deg,» innskjøt Molly. «Hun dekker det meste av driftskostnadene fra egen lomme.»

Moses nikket. «Kunne vi kjøre bort i slumbyene? Jeg skulle gjerne se dem.» Han så på Molly, men hun bet seg i leppen og kikket på klokken.

«Uff, jeg må visst dessverre tilbake.»

«Spiller ingen rolle,» sa Tara. «Jeg kan kjøre Moses dit. Bare dra tilbake, du, så skal jeg kjøre ham hjem til dere senere i ettermiddag.»

I den gamle Packarden humpet de mellom skur av bølgeblikk og papp og fillete plastflak. Tara forklarte hvordan de større barna hentet vann fra den kommunale kranen i utkanten av slummen, to kilometer unna, og rullet det tilbake i tomme oljefat som de hadde tredd gamle bildekk rundt.

«De hugger krattved til brensel,» sa hun. «Men om vinteren blir det mye forkjølelse og influensa blant barna. Når det gjelder kloakken, kjenner du selv hvordan de ordner seg …» Hun snuste inn stanken fra avtredene; grunne hull i bakken med forheng av gammel sekkestrie.

Det var begynt å skumre da Tara parkerte Packarden ved bakdøren til klinikken og slo av motoren. De ble sittende i taushet en stund.

«Det vi har sett er ikke verre enn hundre andre shantytowns, steder hvor jeg har bodd det meste av mitt liv,» sa Moses.

Tara senket blikket. «Uff, jeg får dårlig samvittighet.» Hun skjønte hvor utilstrekkelig det lød, og skyndte seg ut av bilen. «Jeg skal bare hente noen papirer på kontoret, så kjører jeg deg hjem til Molly.»

Inne på klinikken var det folketomt; de to pleierskene var gått for kvelden. Tara gikk inn på kontoret og vasket hendene. I speilet så hun at huden glødet og øynene tindret. Hun var så vant til slummen at turen mellom skurene ikke hadde ødelagt den underlige oppstemtheten hun følte.

Hun stakk mappen med brev og regninger i vesken, slukket lyset og skyndte seg ut av kontoret, men på vei gjennom legeværelset bråstoppet hun. Moses Gama hadde fulgt etter henne inn i bygningen; nå satt han på den hvite undersøkelsesdivanen på den andre siden av rommet.

«Å, jeg … unnskyld at jeg ble så lenge.»

Han ristet på hodet, reiste seg og kom langsomt bort til henne. Hun følte seg keitet og usikker da han alvorlig studerte ansiktet hennes.

«Du er enestående,» sa han i en dyp, stillferdig tone som hun ikke hadde hørt ham bruke før. «Jeg har aldri truffet en hvit kvinne som deg.»

Tara fant ikke noe svar, og han fortsatte lavmælt: «Du er rik og privilegert. Du har alt du kan ønske deg her i livet, og likevel kommer du hit til all denne fattigdommen og elendigheten.»

Moses rørte ved armen hennes, og hånden føltes så kjølig. Hun lurte på om det var tilfellet, eller om hennes egen hud var varm. Hun følte seg varm, som om det brant en ild dypt inne i henne. Hun så på hånden som lå på den hvite, glatte armen. Hun var aldri blitt berørt av en farget mann før, ikke med vilje, ikke dvelende, ikke på denne måten.

Hun lot vesken gli av skulderen og falle i gulvet. Hun hadde holdt hendene i instinktiv forsvarsstilling foran seg, men nå senket hun dem og skjøv ubevisst underkroppen mot ham. Samtidig la hun hodet bakover, så ham rett i øynene og skilte leppene.

Moses strøk overarmen hennes, og hun lukket øynene med et frydefullt grøss. Han rørte henne på brystet, men hun trakk seg ikke unna. Hun nøt det, nøt det intenst.

Opphisselsen kom så brått at hun ikke var forberedt. Shasa var den eneste hun noensinne hadde vært sammen med, og han måtte bruke all sin ferdighet og tålmodighet for å tenne henne. Men nå ble hun mo i knærne ved den minste berøring, og lengselen var så sterk at den tok pusten fra henne.

«Døren,» fikk hun frem. «Lås døren!»

I det samme så hun at han allerede hadde stengt den, og det var bra, for hun ville knapt orket den vesle utsettelsen. Nå løftet han henne opp og bar henne til divanen. Dekklakenet var så rent og nystivet at det knitret under henne.

Moses var så stor at hun ble vettskremt; selv etter fire fødsler følte hun seg på nippet til å bli kløvd. Så vek angsten plassen for en underlig salighet. Hun var offerlammet; med denne handlingen gjorde hun bot for alle syndene hennes rase hadde begått mot hans folk gjennom århundrene. Hun renset seg for de samvittighetskvalene som hadde plaget henne så lenge hun kunne huske.

I sluttfasen klamret hun seg til ham i henrykt takknemlighet, for han hadde både renset samvittigheten hennes og gjort henne til sin slave for alltid.

Tara var taus under kjøreturen hjem til Molly; hun skjønte at verden aldri ville bli den samme etter dette. Da de nesten var fremme, stanset hun og studerte ansiktet hans i gatelyset. Hun spurte forsiktig når hun kunne treffe ham igjen.

«Ønsker du å treffe meg igjen?»

«Det er mitt høyeste ønske i denne verden.» Barna tenkte hun ikke et øyeblikk på, hele hennes eksistens dreiet seg bare om ham.

«Du vet hva du risikerer hvis vi blir avslørt? Vanry, utfrysning, fengsling. Livet ditt ville bli ødelagt.»

«Livet mitt har vært bare humbug,» sa Tara. «Ikke noe stort tap om det blir ødelagt.»

Han studerte ansiktet hennes omhyggelig, lette etter uoppriktighet. Omsider følte han seg overbevist.

«Jeg skal sende bud på deg når det er trygt.»

«Jeg skal komme øyeblikkelig, uansett når du sier fra.»

Hun kjørte det siste stykket til Mollys hus og parkerte i en mørk krok hvor de ikke var synlige fra veien. Nå begynner snikingen og hykleriet, tenkte hun rolig. Hun visste at livet aldri ville bli det samme mer.

Moses så henne i øynene. «Du vet vel at når du velger meg, velger du også kampen?»

«Ja, jeg er klar over det.»

«Du er blitt en kriger. Du og ditt liv har ingen betydning. Hvis du må dø for kampen, vil jeg ikke legge to pinner i kors for å redde deg.»

Hun nikket. «Det er jeg også klar over.» Edelmodigheten fylte brystet og holdt på å ta pusten fra henne. «Jeg skal ofre hva som helst hvis du ber meg om det.»

Moses gikk opp på gjesteværelset hjemme hos Molly og vasket seg i ansiktet. Mens han sto ved servanten, kom Marcus Archer inn uten å banke på. Han lukket døren og lente seg mot den mens han studerte Moses i speilet.

«Nå?» spurte han til slutt, som om han gruet seg for svaret.

«Akkurat som vi planla det.» Moses tørket seg i ansiktet.

«Jeg fordrar ikke det tåpelige kvinnemennesket,» sa Marcus lavt.

«Vi var jo enig om at det måtte til.» Moses fant en ren skjorte i kofferten på sengen.

«Det var til og med mitt påfunn,» medga Marcus. «Men det behøver ikke bety at jeg liker henne.»

«Hun er et redskap. Det er dårskap å blande sine personlige følelser inn.»

Marcus Archer nikket. Han drømte om å kunne opptre som en virkelig revolusjonær, en av disse harde mennene som trengtes i kampen, men hans følelser for Moses Gama var sterkere enn hans politiske overbevisning.

Han visste at forholdet var helt ensidig. I årenes løp hadde Moses Gama utnyttet ham like kynisk og beregnende som han nå planla å utnytte denne Courtney-damen. Moses Gama oppfattet sin enorme seksuelle tiltrekningskraft bare som et våpen, et middel til å manipulere folk. Han kunne bruke det på menn eller kvinner, unge eller gamle, uansett hvor tiltrekkende eller frastøtende de måtte være. Marcus beundret den evnen, men samtidig ble han sviende rammet av den.

Han undertrykket sjalusien. «Vi drar til Witwatersrand i morgen. Jeg har ordnet alt. Vi bruker bil.»

Det var vanskelig for en farget å reise omkring i landet; myndighetene kunne når som helst be ham vise dompas og forhøre ham når de oppdaget at han var langt fra det offisielle hjemstedet uten spesiell grunn, eller at passet ikke var stemplet av noen arbeidsgiver.

Takket være Marcus var Moses nominelt sysselsatt i grubeindustrien, noe som ga et verdifullt skalkeskjul når han måtte reise rundt, men de trengte alltid kurerer. Det var en av oppgavene de hadde tiltenkt Tara Courtney. Dessuten var hun født og gift i de høyeste kretser, og opplysningene hun kunne skaffe ville få stor verdi i planlegningen. Senere, når hun hadde vist at hun var å stole på, kunne hun få andre og farligere oppgaver.

Shasa skjønte at det til syvende og sist var morens råd som ville gjøre utslaget, bestemme om han skulle godta tilbudet han hadde fått under springbokjakten i Oranje-fristaten.

Shasa ville vært den første til å forakte en mann som i såpass moden alder hang i skjørtene på moren, men det falt ham ikke inn at dette også skulle gjelde ham selv. Han rådførte seg ikke med Centaine fordi hun var hans mor, men fordi hun var den skarpeste økonomiske og politiske strateg han hadde tilgang til. Dessuten var de forretningskompanjonger, og hun var den eneste han virkelig kunne betro seg til. Det falt ham ikke inn å ta en så viktig avgjørelse uten å rådføre seg med henne.

Han ventet en uke etter at han kom hjem til Cape Town, slik at han fikk roet sine egne følelser og fant en anledning til å snakke med Centaine alene. For Shasa var ikke i tvil om hva hans stefar Blaine Malcomess ville si til forslaget. Nå var Blaine på en befaring ute i provinsen, og for en gangs skyld ble ikke Centaine med sin mann. Det var sjansen Shasa trengte.

Det var mindre enn en halv times kjøretur fra Weltevreden og ut til eiendommen hvor Centaine og Blaine hadde slått seg til; to tusen mål buskkledd åsside ned mot Atlanterhavskystens knauser og hvite strender. Den opprinnelige herrevillaen, Rhodes Hill, var pusset fullstendig opp i Centaines regi.

Hun ventet på Shasa på verandaen da han parkerte Jaguaren og kom løpende opp trappen for å gi henne en klem.

«Du begynner å bli for mager,» formante hun kjærlig. Av den foregående telefonsamtalen hadde hun skjønt at han ønsket en alvorlig rådføring, og de hadde sine egne tradisjoner. Centaine var kledd i bomullsbluse, slacks og bekvemme marsjstøvler, og uten nærmere diskusjon bega de seg bortover stien som gikk forbi rosehagen hennes og videre oppover åssiden.

Den siste delen av stigningen var bratt og ulendt, men Centaine tok kneiken uten pause og kom først til topps. Hun var knapt andpusten. Hun holder seg i enestående god form, tenkte Shasa. Gudene må vite hvor mange penger hun bruker på helsekurer, og hun trener som en toppidrettsutøver. Han la armen om den smale, faste midjen hennes.

«Er det ikke vakkert?» Centaine lente seg mot ham og så utover den kalde, grønne Benguela-strømmen rundt Afrikas sørligste punkt langt der nede. «Dette er et av yndlingsstedene mine.»

Hun satte seg på den flate, lyngbegrodde steinen som var hennes faste plass, og Shasa slo seg ned i mosen ved siden av. De ble sittende tause en stund, og Shasa lurte på hvor mange ganger de egentlig hadde vært her oppe for å ta vanskelige beslutninger.

«Husker du Manfred De La Rey?» spurte han med ett, men reaksjonen ble sterkere enn han hadde ventet. Hun skvatt til, ble blek og stirret på ham med et uttrykk han ikke forsto.

«Er det noe galt, mor?» Han skulle til å reise seg, men hun stanset ham med et håndsignal.

«Hvorfor spør du om ham?» ville hun vite.

Shasa svarte ikke direkte. «Er det ikke rart hvordan vi stadig kommer borti familien hans? Faren hans reddet oss da jeg var spebarn og vi levde som skipbrudne sammen med buskmennene i Kalahari.»

«Vi behøver ikke gjennomgå alt det der igjen,» sa Centaine bryskt. Shasa skjønte at han hadde vært taktløs. Manfreds far hadde ranet H’ani-gruben for nesten en million pund i diamanter, en hevnaksjon for urett han innbilte seg at Centaine hadde gjort ham. For den forbrytelsen hadde han sonet nesten femten år av en livstidsdom; han ble ikke benådet før nasjonalistregjeringen kom til makten i 1948. Men de stjålne diamantene kom aldri til rette, og tapet var nær ved å knekke den formuen som Centaine hadde slitt så hardt og forsaket så mye for å bygge opp.

«Hvorfor nevner du Manfred De La Rey?» gjentok hun.

«Han innbød meg til et hemmelig møte. En temmelig fordekt forestilling.»

«Møtte du?»

Han nikket langsomt. «Vi kom sammen på en farm i Fristaten, og det var to andre statsråder tilstede.»

«Snakket du med Manfred på tomannshånd?»

Shasa bet seg merke i at hun brukte fornavnet. Morens reaksjon minnet Shasa om Manfred De La Reys uventede spørsmål; han ville vite om Centaine noensinne hadde nevnt ham.

«Ja, mor, jeg snakket med ham på tomannshånd.»

«Nevnte han meg?»

Shasa lo forvirret. «Han stilte faktisk det samme spørsmålet – ville vite om du hadde nevnt ham noen gang. Hvorfor er dere to så interessert i hverandre?»

Centaine ble dyster i ansiktet, og han merket at hun lukket seg. Denne gåten ville han ikke få svar på ved å spørre åpent. Han måtte bruke list og lempe.

«De ga meg et tilbud.»

Da ble Centaine interessert igjen. «Manfreds folk? Hva gikk det ut på?»

«De vil ha meg til å skifte parti.»

Hun nikket langsomt, viste ingen forbauselse, forkastet ikke tanken uten videre. Hvis Blaine hadde vært her, ville det stilt seg annerledes. Hans æresfølelse og stive prinsipper lot seg ikke rokke. Han var hundre prosent lojal mot Smuts, Unionspartiets grunnlegger, selv etter den gamle feltmarskalkens død. Smuts hadde mistet livsgnisten da Nasjonalistpartiet avsatte ham som statsminister og overtok makten.

«Jeg kan tenke meg hvorfor de vil ha deg,» sa Centaine langsomt. «De trenger en skarpskodd finansmann, en dyktig organisator og forretningsmann. Det er det eneste de mangler i regjeringen sin.»

Han nikket. Hun hadde skjønt det øyeblikkelig. Shasas enorme respekt for moren ble ytterligere styrket.

«Hvilken pris er de villige til å betale?»

«En plass i regjeringen – grubedrifts- og industriminister.»

Han så at blikket hennes gikk ut av fokus, og skjønte hva det betydde. Centaine gjorde sine beregninger, vurderte fremtidsmulighetene. Han ventet tålmodig til hun fokuserte blikket igjen.

«Ser du noen grunn til å si nei?» spurte hun.

«Politiske prinsipper. Jeg er tross alt ingen afrikaan.»

«Det kan være en ren fordel. Som deres eneste representant for den engelsktalende befolkning blir du et verdifullt alibi for dem. De vil være forsiktigere med å avsette deg.»

«Jeg er ikke enig i denne apartheidpolitikken deres. Den er økonomisk usunn.»

«Men Shasa, da, du tror da vel ikke på fulle politiske rettigheter for fargede? Ikke engang Jannie Smuts ønsket det. Du vil vel ikke ha farget diktator, fargede dommere og farget politi?» Hun grøsset. «De ville ikke behandle oss nådig.»

«Nei, mor, selvsagt ikke. Men dette aphartheid-prinsippet er bare et middel til å sikre seg hele kaken. Vi må gi dem en bit av godene, vi kan ikke ta alt selv. Det er å be om revolusjon.»

«Greit, chéri. Hvis du kommer inn i regjeringen, får du fremme den oppfatningen. Du har helt spesielle anlegg, Shasa, og dem må du sørge for at alle får nyte godt av.»

Shasa nølte; han ventet på at hun skulle uttale seg mer uforbeholdent. Han måtte vite om hun var like innstilt på dette som han selv var.

«Dette er det målet vi har arbeidet mot helt siden du var gutt, Shasa. Ta denne jobben og gjør den bra, så kan du nå langt.»

Begge tiet, de visste hvor langt de håpet han ville nå. Det var deres natur å strebe mot høyeste tenkelige posisjon.

«Hva med Blaine?» sa Shasa til slutt. «Hvordan vil han ta det? Jeg gruer meg til å underrette ham.»

«Overlat det til meg. Men Tara må du selv underrette.»

«Tara,» sukket han. «Det blir ikke lett.»

De tiet en stund til, inntil Centaine brøt tausheten. «Hvordan vil du gjennomføre det? Skifter du parti, pådrar du deg en skur av negativ publisitet.»

Dermed var saken avgjort uten mer snakk; det gjensto bare å ta stilling til fremgangsmåten.

«Ved neste valg stiller jeg ganske enkelt i nye farger,» sa Shasa. «De gir meg et sikkert mandat.»

En times tid diskuterte de fremgangsmåten, gjennomgikk alle detaljer med den omhu som hadde skaffet dem slik utrolig fremgang.

«Takk, mor,» sa Shasa til slutt. «Hvordan skulle jeg klart meg uten deg! Du er skarpere og sluere enn noen andre jeg kjenner.»

«Vekk med deg,» smilte hun. «Jeg fordrar ikke ros, det vet du godt.» Begge lo av den absurde påstanden.

«Jeg skal følge deg ned igjen, mor.»

Centaine ristet på hodet. «Jeg blir igjen her. Jeg har mer å tenke gjennom.»

Hun så etter ham da han gikk nedover skråningen, og stoltheten ble så intens at den holdt på å kvele henne. Shasa hadde oppfylt alle de forventninger hun kunne stille til en sønn, og mer til.

Sønn. Centaine kom til å tenke på Shasas spørsmål om hun husket Manfred De La Rey.

«Kan en mor glemme barnet hun selv har født?» hvisket hun for seg selv. Men ordene druknet i vinden.

Kirken var fullsatt med kvinner i fargerike kyser og menn i mørke, høytidelige dresser. Alles øyne var rettet mot den storslagne, ornamenterte prekestolen hvor pastor Tromp Bierman tronet i all sin velde.

Manfred De La Rey tenkte på hvor eldet onkel Tromp var blitt siden krigen. Han hadde aldri kommet helt over lungebetennelsen han pådro seg i konsentrasjonsleiren i Koffiefontein, hvor Smuts’ engelskvennlige regime hadde internert ham sammen med flere hundre andre afrikaan-patrioter så lenge krigen varte.

Onkel Tromps praktfulle, kullsorte skjegg var blitt hvitt som snø, og det samme var håret, som han hadde klippet kort for å skjule hvor tynt det var. Men øynene var fulle av glød der han hudflettet menigheten med blikket, og stemmen, som hadde skaffet ham tilnavnet Guds Trompet, hadde heller ikke tapt seg. Den buldret som en kanonade under kirketaket.

Manfred fulgte ikke med i selve prekenen, men det ga ham en nostalgisk nytelse å høre på de tordnende utbruddene fra prekestolen. Verden var trygg og god når onkel Tromp prekte. Da kunne man stole på afrikaan-folkets Gud, som han påkalte med urokkelig sikkerhet.

Manfred De La Rey satt på fremste benk til høyre for midtgangen, prestisjeplassene som var reservert for ham og familien. Ved siden av ham satt hans kone Heidi, høy og sterk og vakker, med det gylne håret i smale fletter som snodde seg opp igjen under den bredbremmede sorte hatten. Manfred hadde truffet henne i Berlin da han var der og bokset seg til gull i lett tungvekt i olympiaden i 1936, og Adolf Hitler personlig hadde vært tilstede under bryllupet deres. De hadde vært atskilt i krigsårene, men etterpå hadde Manfred tatt henne med til Afrika sammen med sønnen deres, lille Lothar.

Lothar var nesten tolv år gammel nå, kjekk og sterk, lyshåret som moren og rank som faren. Han skulle bli idrettsmann som faren, men han hadde valgt rugby i stedet for boksing. De tre yngre søstrene hans, lyse og søte og friske, satt bortenfor ham med tradisjonelle voortrekker-kyser og ankelside kjoler. Manfred ville at de skulle gå i nasjonaldrakt på søndagene.

Onkel Tromp avsluttet med en svovelrykende salve som vakte skrekkblandet fryd hos menigheten, og de reiste seg for å synge siste salme. Manfred delte salmeboken med Heidi og studerte de stolte ansiktstrekkene mens de sang. Hun var en kone han kunne være kry av, en pryd for hans politiske karriere. Hun kunne stå ved siden av en hvilken som helst mann, til og med statsministeren i en rik og mektig nasjon. Den tanken var hans hemmelige drøm. Han var den yngste i regjeringen, og hadde aldri gjort en eneste politisk feil. Selv krigsinnsatsen hans ga prestisje i det politiske miljøet, selv om svært få kjente til den fulle rollen han hadde spilt i den hemmelige, nazivennlige bevegelsen Ossewa Brandwag.

Det gikk allerede rykter om at han var regjeringens kommende leder, og den oppfatningen manifesterte seg i respekten og oppmerksomheten han ble vist etter gudstjenesten. Manfred og Heidi sto på plenen utenfor kirken mens den ene betydningsfulle personen etter den andre kom bort til dem for å levere selskapsinnbydelser, be om tjenester, gratulere ham med taler i nasjonalforsamlingen eller ganske enkelt hilse på ham. Det tok nesten tyve minutter før de kunne gå hjemover.

Det var bare to kvartalers spasertur under de grønne eikene langs gatene i Stellenbosch, den lille universitetsbyen som var selve bastionen for afrikaan-folkets intellektualisme og kultur. Manfred hadde kjøpt huset da de kom hjem fra Tyskland etter krigen. Tomten var liten, men selve huset var rommelig, med store, høyloftede værelser som passet familien godt. Manfred fant seg dessuten godt til rette med Heidis formelle, tyskinspirerte innredning. Nå stormet hun og pikene ut på kjøkkenet for å hjelpe tjenerskapet, men Manfred gikk rundt huset til garasjen. Han brukte aldri tjenestelimousinen i helgene, og tok i stedet sin private Chevrolet da han kjørte for å hente faren til søndagsmiddagen.

Faren var sjelden i kirken, særlig ikke når Tromp Bierman holdt gudstjeneste. Lothar De La Rey bodde alene på et småbruk som Manfred hadde kjøpt til ham i utkanten av byen. Han var ute i ferskenhagen og stelte med bikubene da Manfred kom.

Manfred stanset i porten og betraktet faren med vemod. Lothar De La Rey hadde en gang vært høy og rank, akkurat som sønnesønnen som nå bar hans navn, men gikten han hadde pådratt seg i Pretoria-fengslet hadde krøket ham og vridd den eneste hånden hans til en grotesk klo. Venstrearmen var amputert over albuen, for høyt til at en protese kunne settes på. Han hadde mistet den under ranet som førte til fengselsstraffen. Han gikk kledd i skitten, blå overall og en brun, flekket hatt med hengebrem.

Manfred åpnet porten og gikk ned i ferskenhagen. «God dag, far,» sa han dempet. «Er du ikke klar ennå?»

Faren rettet seg opp og så sløret på ham, så kvakk han til. «Manfred! Er det allerede søndag igjen?»

«Kom og gjør deg i stand, far. Heidi lager svinestek. Det vet jeg du liker.» Han tok den gamle i hånden og leide ham opp til huset.

«Her ser det jo ikke ut, far!» Manfred så seg om på det vesle soveværelset. Uredd seng, skittentøy over hele gulvet og brukte tallerkner og krus på nattbordet. «Hvor er det blitt av den nye hushjelpen Heidi fant til deg?»

«Jeg likte ikke den frekke negerdama,» brummet Lothar. «Hun stjal sukker og drakk konjakken min. Jeg ga henne sparken.»

Manfred fant en ren skjorte og hjalp Lothar å skifte.

«Er det lenge siden du har badet, far?» spurte han forsiktig.

«Hæ?» Lothar myste mot ham.

«Det er ikke så farlig.» Manfred kneppet farens skjorte. «Heidi finner en ny hushjelp til deg. Du må prøve å beholde henne lenger enn en uke denne gangen.»

Manfred visste at det ikke var farens feil. Det var fengslet som hadde ødelagt ham psykisk. Han hadde vært en stolt, fri soldat og jeger den gang han streifet omkring i Kalahariørkenen. Et vilt dyr kan ikke settes i bur. Heidi hadde villet at den gamle skulle bo hos dem, og Manfred hadde dårlig samvittighet over å ha motsatt seg det. Men han kunne ikke ha Lothar sjokkende rundt i huset kledd som en farget arbeider, kunne ikke risikere at han kom ubedt inn på kontoret mens Manfred satt i møte med betydningsfulle personer, at han spiste som en gris og kom med pinlige uttalelser når de hadde selskap. Nei, det var best for alle parter at han bodde for seg selv, men Manfred hadde dårlig samvittighet da han leide Lothar ut til Chevroleten.

Han kjørte langsomt, nesten i gangfart, mens han mannet seg opp til å si noe han ikke hadde fått seg til å nevne etter at han ordnet med farens benådning og løslatelse.

«Husker du hvordan vi hadde det i gamle dager, far, da vi fisket i Walvis Bay?»

Lothars øyne tindret. For ham var fortiden virkeligere enn nåtiden, og han pratet villig om folk og episoder fra mange, mange år tilbake.

«Fortell meg om mor,» sa Manfred til slutt, skamfull over å lure faren i en så omhyggelig planlagt felle.

«Moren din var vakker,» sa Lothar fornøyd; han gjentok det han hadde sagt til Manfred så mange ganger helt siden barndommen. «Hårfargen var som ørkensand badet i morgensol. En prektig dame av edel tysk herkomst.»

«Far,» sa Manfred lavt. «Det der er ikke helt sant, vel?» Han snakket som til et uskikkelig barn. «Den damen du sier er min mor, damen du var gift med, hun døde flere år før jeg ble født. Jeg har en kopi av dødsattesten signert av den engelske legen i konsentrasjonsleiren. Hun døde av difteri.»

Han klarte ikke å se faren i øynene, men stirret rett fremover gaten. Med ett hørte han halvkvalte lyder ved siden av seg. Manfred snudde seg og så at faren gråt; tårene rant nedover det furete gamle ansiktet.

«Om forlatelse, far.» Manfred kjørte til side og stanset motoren. «Jeg skulle ikke sagt det der.» Han fant frem look metørkleet og leverte det til faren.

Lothar tørket seg langsomt i ansiktet, men han var stø på hånden, og sjokket lot til å ha klarnet det slørete sinnet.

«Hvor lenge har du visst at hun ikke var din virkelige mor?» spurte han med bestemt og selvsikker røst. Manfred krympet seg; han hadde håpet at faren skulle bestride det.

«Hun oppsøkte meg første gang jeg stilte til valg. Hun presset meg av hensyn til sin andre sønn. Jeg hadde ham i min makt. Hun truet med å avsløre at jeg var hennes uekte sønn, og ødelegge kandidaturet mitt hvis jeg motarbeidet den andre sønnen hennes. Hun utfordret meg til å spørre deg om det ikke var sant, men jeg fikk meg ikke til å gjøre det.»

Lothar nikket. «Det er sant. Da jeg fant henne i ørkenen, var hun så ung og hjelpeløs. Selv var jeg ung og ensom. Det var bare oss to og spedbarnet hennes, helt alene i ørkenen. Vi ble forelsket.»

«Du behøver ikke forklare noe, far,» sa Manfred, men Lothar enset ham ikke.

«En natt kom to ville buskmenn inn i leiren vår. Jeg trodde de var ute etter hestene og oksene. Jeg tok opp jakten, og nådde dem igjen ved daggry. Jeg skjøt dem ned før jeg var innenfor rekkevidde av giftpilene. Det var slik vi behandlet de livsfarlige små halvdyrene den gangen.»

«Ja, jeg er klar over det, far.» Manfred hadde lest om afrikaan-folkets kamp med buskmannstammene og hvordan de hadde utryddet dette pygmefolket.

«Det jeg ikke visste var at hun hadde levd sammen med dette buskmannparet før jeg fant henne. De hadde hjulpet henne å overleve i ørkenen og pleid henne da hun fødte sitt første barn. Hun var blitt glad i dem, kalte dem til og med ’gamle bestefar’ og ’gamle bestemor’.» Han ristet undrende på hodet, skjønte fremdeles ikke hvordan en hvit kvinne kunne få et slikt forhold til villmenn. «Jeg skjøt dem uten å vite hvor mye de betydde for henne. Hun la meg for hat, et hat som også rammet det barnet hun bar i sitt liv. Deg, Manie. Hun fikk meg til å ta deg bort straks du var født. Hun hatet oss begge så bittert at hun aldri ville se deg for sine øyne. Siden var det jeg som tok meg av deg.»

«Du var både far og mor for meg.» Manfred senket hodet, skamfull over at han hadde tvunget den gamle til å rippe opp i denne tragedien. «Det du nå har fortalt meg, forklarer så mye som jeg aldri har forstått.»

«Ja.» Lothar tørket nye tårer. «Hun hatet meg, men jeg elsket henne fremdeles. Uansett hvor hjerterått hun behandlet meg, var jeg helt besatt av henne. Det var derfor jeg begikk denne dumheten med ranet. Det var ren idioti, og det kostet meg armen. Og friheten. Hun er hard og nådeløs, den damen. Hun vil ikke nøle med å knuse den som måtte stå i veien for henne. Hun er din mor, Manie, men vær forsiktig med henne. Hatet hennes er ikke å spøke med.» Lothar var så opphisset at han grep Manfred i armen og ristet den. «Du må ikke ha noe med henne å gjøre, Manie. Hun vil knuse deg slik hun har knust meg. Lov meg at du aldri vil ha befatning med familien hennes!»

«Jeg beklager å måtte si dette, far, men jeg er allerede knyttet til henne gjennom sønnen, gjennom min … min halvbror Shasa Courtney.»

«Å, vær forsiktig, sønn, vær forsiktig!»

Manfred skulle til å starte motoren igjen, men ventet et øyeblikk. «Si meg, far, hva føler du for denne damen nå – for min mor?»

Det gikk et øyeblikk før han svarte. «Jeg hater henne,» sa han til slutt. «Hater henne nesten like sterkt som jeg elsker henne.»

«Underlig at vi kan elske og hate samtidig.» Manfred ristet undrende på hodet. «Jeg hater henne for alt det hun står for, men likevel føler jeg blodets bånd. Tross alt er Centaine Courtney min mor, og Shasa Courtney er min bror. Kjærlighet og hat – hva vil seire i det lange løp, far?»

«Hadde jeg bare visst det,» hvisket Lothar nedstemt. «Jeg kan bare gjenta at du må være forsiktig med de to. Både mor og sønn. De er farlige motstandere.»

I nesten tyve år hadde Marcus Archer eid det gamle huset i Rivonia. Han hadde kjøpt det tyve måls småbruket før strøket ble fasjonabelt. Nå hadde han fått en eksklusiv golfklubb til nærmeste nabo. Den hadde budt over hundre tusen pund for eiendommen, mer enn femten ganger den opprinnelige kjøpesummen, men Archer ville ikke selge.

Alle de andre innflytterne i strøket, rike næringsdrivende og aksjemeklere og fremgangsrike leger, hadde bygd flotte, moderne villaer med staller og tennisbaner og svømmebassenger rundt. Marcus hadde bare reparert taket og plantet blomstrende busker som fikk vokse seg så høye at huset ble fullstendig skjermet for innsyn.

Selv om området nå var hjemmebane for den hvite elite, hadde golfklubben så mange oppvartere og tjenestefolk at fargede ansikter ikke ble noe særsyn i strøket. Marcus’ venner og politiske forbundsfeller kunne komme og gå uten å vekke uønsket interesse. Puck’s Hill, som Marcus hadde døpt huset, ble etter hvert samlingssted for noen av de mest aktive av de afrikanske nasjonalistbevegelsene, lederne for de fargede forbundene, deres hvite meningsfeller og restene av det forbudte kommunistpartiet.

Det var derfor naturlig nok at Puck’s Hill ble valgt som hovedkvarter for den endelige planlegningen og koordineringen av den fargede ulydighetskampanjen som straks skulle begynne. Men det var ingen samstemt gruppe som kom sammen under Marcus Archers tak. De hadde nok samme mål, men midlene var det stor uenighet om.

Den gamle garde fra Den afrikanske nasjonalkongress, med dr. Xuma i spissen, var konservative personer som foretrakk å forhandle med det urokkelige samfunnssystemet.

«Det har dere holdt på med helt siden ANC ble opprettet i 1912,» sa Nelson Mandela til dr. Xuma. «Nå er det på tide å ta en konfrontasjon, å påtvinge boerne vår vilje.»

Nelson Mandela var en ung advokat som praktiserte på Witwatersrand i kompaniskap med en annen aktivist som het Oliver Tambo. Sammen var de sterke kandidater for lederstillinger i ANC.

«Det er på tide vi går over til direkte handling.» Nelson Mandela lente seg fremover i stolen og lot blikket gli bortover langs det lange kjøkkenbordet. Kjøkkenet var det største rommet på Puck’s Hill, og her ble alle møtene holdt. «Vi har satt opp et handlingsprogram med boikott og streik og sivil ulydighet.» Moses Gama betraktet Mandela uttrykksløst, men hele tiden raste tankene hans foran taleren. Han var fullt oppmerksom på undertonene i rommet. Hver eneste av de tilstedeværende næret innerst inne en drøm om en vakker dag å lede de andre, om å bli hyllet som selve storhøvdingen for hele det sørlige Afrika.

Men at Mandela talte på engelsk, understreket et av de største problemene de sto overfor: at alle var forskjellige. Mandela var tembu, Xuma var zulu, Moses Gama var ovambo, og enda var fem-seks andre stammer representert i rommet.

Det ville vært hundre ganger enklere om vi svarte hadde vært ett folk, tenkte Moses og kastet et betenkt blikk mot gruppen av zuluer på den andre siden av bordet. De var i flertall, ikke bare her i rommet, men i landet som helhet. Tenk om de en dag gikk i allianse med de hvite? Det var en foruroligende tanke, men han skjøv den fra seg. Zuluene var den stolteste og mest selvstendige av krigerstammene. Før de hvite kom, hadde zuluene beseiret alle de andre stammene og holdt dem kuet. Zulukongen Chaka hadde kalt dem sine hunder. På grunn av zuluenes store antall og krigertradisjoner, var det temmelig sikkert at den første fargede presidenten i Sør-Afrika ville være zulu – eller noen med svært sterk tilknytning til zulunasjonen. Inngiftet, for eksempel. Moses tenkte gjennom den muligheten. Kanskje han burde gifte seg med en ung zulukvinne av kongelig herkomst? Han merket seg ideen til senere og konsentrerte seg om hva Nelson Mandela sa.

Mannen hadde publikumsappell og talegaver. Han var en farlig rival. Moses skjønte at alle de tilstedeværende var rivaler. Men ANCs ungdomsfylking var Mandelas maktbase. Unge menn som brente etter å handle. Men Mandela understreket at man måtte være forsiktig, vise moderasjon.

«Umotivert vold må ikke forekomme,» sa han. «Privat eiendom må ikke skades, liv må ikke settes i fare.» Moses Gama nikket klokt, men han lurte på hvilken appell dette kunne ha hos det store flertall, Ungdomsfylkingens medlemmer. Ville de ikke foretrekke et tilbud om blodig og ærerik seier? Det var også noe å ha i mente.

«Vi må vise veien for vårt folk,» sa Mandela. «Vi må vise at vi står samlet om dette.» Moses Gama smilte innvendig. ANCs medlemsmasse var syv tusen, mens hans egen hemmelige grubearbeiderorganisasjon telte nesten ti ganger så mange. Han kunne like gjerne minne Mandela og de andre om hvilken overveldende støtte han hadde blant de høyest lønnede og mest strategisk plasserte medlemmene av den fargede befolkning. Moses kastet et blikk på mannen ved siden av seg, en uvurderlig ledsager. Hendrick Tabaka hadde stått ved hans side i tyve år.

Swart Hendrick var en kraftig brande, like lang som Moses, men bredere over skuldrene og grøvre rundt livet, med tykke, muskuløse armer og ben. Hodet var rundt og skallet som en kanonkule, og fullt av arr fra gamle kamper. Fortennene manglet, og Moses husket skjebnen til den hvite mannen som hadde gjort det mot ham.

Han var Moses’ halvbror, sønn av samme ovambo-høvding. Han var den eneste i verden som Moses virkelig stolte på. Det var ingen vilkårlig tillit, den var bygget gradvis opp i løpet av disse tyve årene. Han var den eneste fargede her i rommet som ikke var en rival, men en kamerat og en lojal tjener. Nå nikket Swart Hendrick til ham, og Moses innså at Nelson Mandela var ferdig med innlegget; alle så på ham og ventet på at han skulle svare. Han reiste seg langsomt, klar over inntrykket han gjorde, og så respekt i uttrykkene deres. Selv motstanderne klarte ikke å skjule ærefrykten han vakte.

«Kamerater,» begynte han. «Mine brødre! Jeg har hørt på hva min utmerkede bror Nelson Mandela har sagt, og jeg er enig i hvert ord. Det er bare noen småting jeg synes jeg må tilføye –» og han talte i nesten en time.

Først fremla han en detaljert plan om å iverksette en rekke spontane streiker i grubene hvor hans egen fagbevegelse kontrollerte arbeidsstyrkene.

«Streikene skal støtte motstandskampanjen, men vi vil ikke iverksette noen generalstreik som kan gi boerne påskudd til kraftige mottiltak. Vi tar ut bare noen få gruber av gangen, og bare for et kortere tidsrom, før vi gjenopptar arbeidet. Bare nok til å forstyrre gullproduksjonen ettertrykkelig og irritere ledelsen. Vi napper dem i anklene som en terrier i tottene på en løve, klar til å pile unna straks løven snur seg. Men det blir en advarsel. De vil innse hvor sterke vi er, og hva som ville skje hvis vi iverksatte generalstreik.»

Han skjønte at de likte planen, og forslaget fikk enstemmig støtte. En ny liten seier, en ny styrking av hans prestisje og innflytelse i gruppen.

«I tillegg til streikene vil jeg foreslå en boikott av alle forretninger med hvite eiere i Witwatersrand-området så lenge motstandskampanjen varer. Folkene våre får bare handle i forretninger som eies og drives av fargede.»

Hendrick Tabaka eide over femti svarte dagligvareforretninger i de fargede bydelene langs gullryggen, og Moses Gama var hans passive kompanjong. Han så at de andre reagerte mot forslaget, og Nelson Mandela protesterte.

«Det vil skape unødige vanskeligheter for vårt folk,» sa han. «Mange av dem bor i områder hvor det bare finnes forretninger eid av hvite.»

«Da må de reise til andre områder for å handle,» svarte Moses rolig. «Folket har ikke vondt av å lære at alle må ofre noe for kampen.»

«En slik boikott ville bli umulig å håndheve,» mente Mandela.

Denne gangen var det Hendrick Tabaka som svarte. «Vi bruker bøflene til å sørge for at folk lystrer,» brummet han, og nå virket de konservative rådsmedlemmene direkte betenkt.

Bøflene var fagforeningens hemmelige ordensvern. Hendrick Tabaka var deres øverstkommanderende, og de var kjent for å handle raskt og nådeløst. De var så nær ved å kunne kalles en privat politisk hær at det bekymret mange av de andre tilstedeværende, og Moses Gama ble stram i ansiktet. Hendrick skulle ikke ha nevnt bøflene i det hele tatt. Moses måtte skjule ergrelsen da forslaget om boikott ble nedstemt. Det var en seier for Mandela og hans moderate linje. Hittil var det uavgjort, men Moses var ikke ferdig.

«Det er en ting til jeg gjerne vil ta opp før vi hever møtet. Jeg vil gjerne se på hva som ligger bak motstandskampanjen. Hva gjør vi hvis de hvite lar politiet knuse kampanjen og arrestere de fargede lederne? Hvis de vedtar enda flere diskriminerende lover? Skal vår reaksjon alltid være mild og underdanig, skal vi alltid stå med luen i hånden for de hvite?»

Han studerte de andre, så bekymring hos gamle Xuma og de konservative, men det var ikke dem han hadde talt for. Ved den andre enden av bordet satt to unge observatører fra Ungdomsfylkingens styre, og Moses visste at de var militante, at de higet etter å gå hardt til verks. Det han nå skulle si var myntet på dem, og han visste at de ville formidle uttalelsene til de andre unge krigerne. Det kunne undergrave Nelson Mandelas støtte blant de unge; de foretrakk utvilsomt en leder som ville gi dem blodet og ilden de hungret etter.

«Jeg foreslår at vi danner en militær avdeling under ANC,» sa Moses. «En kampstyrke bestående av drillede menn som er rede til å ofre livet for kampen. La oss kalle denne hæren Umkhonto we Sizwe, Nasjonens Spyd. La oss smi spydet i hemmelighet. La oss skarpslipe det og holde det skjult, men alltid klart til bruk.» Han brukte den dype, manende stemmen, og så at de to unge i den andre enden av bordet ble ivrige og forventningsfulle. «La oss bruke våre hardeste og mest intelligente unge menn til å danne impis, slik våre forfedre gjorde.» Han satte opp en misbilligende mine. «Det er gamle menn blant oss, og de er kloke. Jeg respekterer alderen og erfaringen deres. Men fremtiden tilhører de unge. Fine ord er vel og bra, og vi har hørt mye av dem på rådsmøtene, altfor mye. Det er på tide å handle djervt, slik det gjøres i de unges verden.»

Da Moses Gama til slutt satte seg igjen, så han at innlegget hadde gjort dypt inntrykk på alle. Gamle Xuma ristet på hodet, og leppene skalv. Han skjønte at hans besøkelsestid var over. Nelson Mandela og Oliver Tambo betraktet ham uttrykksløst, men raseriet lyste i øynene deres. Det var blitt klart hvem som var motstandere og hvem som var forbundsfeller. Men det viktigste var ansiktsuttrykket til de to representantene fra Ungdomsfylkingen. Det var tydelig at de hadde funnet en ny ledestjerne.

«Når fikk du slik brennende interesse for arkeologisk antropologi?» spurte Shasa Courtney mens han bladde fra finanssidene til sportssidene bakerst i Cape Times.

«Det var et av hovedfagene mine,» påpekte Tara. «Vil du ha mer kaffe?»

«Ja takk.» Han tok en slurk. «Hvor lenge regner du med å bli borte?»

«Professor Dart skal holde en fire kvelders forelesningsserie om alle sine utgravninger fra oppdagelsen av Taung-kraniet og frem til i dag. Han har fått samordnet hele datamaterialet på et av disse nye elektriske regneanleggene.»

«Du blir altså borte i minst fire dager?» avbrøt Shasa. «Hva med barna?»

«Jeg har snakket med Centaine. Hun lovet å bo på Weltevreden mens jeg er borte.»

«Jeg kan ikke bli med,» sa Shasa. «Tredje behandling av den nye straffeloven begynner straks, og alle stemmer trengs i parlamentet. Jeg kunne fløyet deg nordover, men denne gangen må du dessverre ta rutefly.»

«Så synd,» sukket Tara. «Du ville likt å høre professor Dart.»

«Du får ta inn på Carlton-suiten. Den står jo ledig.»

«Molly har ordnet det slik at jeg kan bo hos en venn av henne i Rivonia.»

«Sikkert en av bolsjevikene hennes,» brummet Shasa. «Bli nå ikke arrestert igjen, er du snill.» Han hadde ventet på en anledning til å snakke om den politiske virksomheten hennes, men kom til at dette ikke var det rette øyeblikk. «Barna og gressenkemannen får prøve å klare seg uten deg en stund.»

«Med moren din og seksten tjenere i huset må det vel gå bra,» fnyste Tara.

Marcus Archer møtte henne på flyplassen. Han var elskverdig og munter, og under kjøreturen til Rivonia pratet de musikk. Han visste mer om emnet enn henne, og hun hørte interessert på det han fortalte, men hun merket likevel en viss fiendtlighet hos ham. Den var godt skjult; manifesterte seg bare i en og annen skarp bemerkning eller et stikkende øyekast. Han nevnte ikke Moses Gamas navn, og det gjorde heller ikke hun. Molly hadde sagt at Archer var homoseksuell, den første hun med sikkerhet visste at hun hadde truffet, og hun lurte på om alle homoseksuelle var kvinnehatere.

Puck’s Hill var et koselig sted med billig bygningsstil og ustelt hage, en velsignet avveksling fra Weltevredens finpussede prakt. «Han sitter i enden av frontverandaen,» sa Marcus mens han parkerte under en av eukalyptusene bak huset. Det var første gang han nevnte Moses, og selv nå brukte han ikke navnet. Han gikk sin vei og lot henne stå igjen der.

Hun hadde ikke visst hvordan hun skulle kle seg, men antok at Moses ikke likte langbukser, derfor hadde hun valgt et langt, fargerikt skjørt, grønn bluse, sandaler og forsiktig sminking. Det hun fryktet mest, var at den hvite huden hennes skulle virke blodløs og lite tiltrekkende på ham. Hun følte seg så utilstrekkelig der hun sto i solskinnet. Helst ville hun stukket halen mellom bena og reist igjen, men Marcus var gått, og Tara hadde ikke annet å gjøre enn å stålsette seg og gå rundt huset.

Hun stanset på hjørnet og kikket bortover den lange, overbygde verandaen. Moses Gama satt ved et bord i den andre enden med ryggen til henne. På bordet lå bunker av bøker og skrivesaker. Han satt i hvit, uformell skjorte og skrev hurtig på en blokk.

Tara gikk blygt opp på verandaen, uten en eneste lyd, men han merket at hun var der og snudde seg øyeblikkelig. Han smilte ikke, men Tara syntes hun så glede i de mørke øynene da han reiste seg og kom mot henne. Han forsøkte ikke å kysse eller omfavne henne, geleidet henne bare bort til bordet og plasserte henne i den andre stolen.

«Har du det bra?» spurte han. «Hvordan står det til med barna?» Afrikanske omgangsformer; først spørsmål og deretter forfriskninger. «Her skal du få en kopp te.» Han skjenket fra brettet som allerede sto på det overfylte bordet, og Tara tok imot koppen med stor fryd.

«Takk for at du kom,» sa han.

«Jeg kom straks jeg fikk beskjeden din gjennom Molly. Det lovet jeg jo å gjøre.»

«Vil du alltid holde løftene dine overfor meg?»

«Alltid,» forsikret Tara oppriktig. Hun prøvde å se ham i øynene, men fikk en ubehagelig følelse av at han så rett inn i dypet av sjelen hennes. I stedet senket hun blikket mot de tettskrevne arkene på bordet.

Moses fulgte blikket. «Et manifest,» forklarte han. «En planskisse over fremtiden.» Han rakte henne fem-seks ark.

Hun begynte å lese, og ble stadig mer fengslet. Til slutt nikket hun beundrende. «Du uttrykker deg med en eleganse som får sannheten til å skinne klarere,» mumlet hun.

De satt og pratet på den svale verandaen mens middagssolen stekte utenfor. Samtalen var fri for trivialiteter, alt Moses sa var interessant og overbevisende, og Tara følte at hun selv ble inspirert til å komme med intelligente og veloverveide bemerkninger. Hun merket at hun vekket interesse hos Moses. Klær og sminke spilte ikke lenger noen rolle, samtalen var det eneste som betydde noe. Med ett oppdaget hun at det allerede begynte å skumre. Marcus hentet henne og viste henne opp på et spartansk innredet gjesteværelse.

«Vi drar til museet om tyve minutter,» kunngjorde han.

På forelesningssalen ved Transvaal-museet satte de tre seg nesten bakerst. Det var en håndfull andre fargede blant publikum, men Marcus måtte sitte mellom Tara og Moses, for en farget mann ved siden av en hvit kvinne ville vakt oppmerksomhet. Tara hadde vanskelig for å konsentrere seg om professorens foredrag; det var bare Moses Gama som sto i hodet på henne.

Vel tilbake på Puck’s Hill satte de seg på det store kjøkkenet mens Marcus gjorde i stand et måltid som ikke lå noe tilbake for Weltevredens ekstravaganse. Klokken var allerede blitt tolv da Marcus brått reiste seg fra bordet. «Vi sees i morgen,» sa han og sendte Tara et hatsk blikk.

Tara kunne ikke skjønne hva hun hadde gjort ham, men det var snart glemt, for Moses tok hånden hennes.

«Kom,» sa han stillferdig, og Tara ble så mo i knærne at hun trodde hun skulle falle sammen.

Lenge etterpå lå hun tett inntil ham, drivende våt av svette, mens krampetrekningene fremdeles jaget gjennom nervesystemet.

«Aldri,» hvisket hun da hun fikk igjen mål og mæle. «Aldri har jeg truffet noen som kan måle seg med deg. Du er den rene trollmann, Moses Gama. Hvordan har det seg at du kan så mye om kvinner?»

Han humret. «Som du vet har vi rett til å holde mange hustruer. Hvis en mann ikke kan holde alle tilfreds samtidig, blir tilværelsen hans en plage. Han må lære seg å klare det.»

«Har du mange hustruer?»

«Ikke ennå. Men en vakker dag –»

«Jeg kommer til å hate hver eneste en av dem.»

«Du skuffer meg,» sa han. «Seksuell sjalusi er en tåpelig europeisk følelse. Hvis jeg skulle oppdage det hos deg, ville jeg forakte deg.»

«Å nei, du må aldri forakte meg!»

«Da må du heller ikke gi meg grunn til det, kvinne,» kommanderte Moses, og hun skjønte at hun var fullstendig i hans makt.

Tara skjønte at det måtte ha vært vanskelig for Moses å avsette tid til henne, for det var hundrevis av andre som ville ha kontakt med Moses Gama. Når han holdt hoff på verandaen, satt det alltid folk under eukalyptustrærne og ventet på tur til å snakke med ham. Det var mennesker av alle slag, fra landsens analfabeter til velkledde advokater og forretningsmenn som kom til Puck’s Hill i egen bil.

Det eneste de hadde til felles var underdanigheten og respekten de viste Moses Gama. Noen hilste på afrikansk vis ved å klappe i hendene, andre trykket ham i hånden på europeisk vis, men Moses hilste alle på deres eget tungemål. Tara fikk inntrykk av at han måtte kunne minst tyve stammespråk.

For det meste lot han Tara sitte taus ved siden av bordet. «Hun er en venn, du kan snakke,» sa han til dem som kom. Men i et par tilfeller ba han henne gå mens han snakket med sine mer betydningsfulle forbindelser, og en gang, da en svær, skallet okse av en mann kom til huset i egen bil, unnskyldte Moses seg selv og den nyankomne.

«Dette er Hendrick Tabaka, min bror,» forklarte han, og de to gikk utenfor hørevidde for Tara.

Hun ble mektig imponert over hva hun så i løpet av disse dagene. Moses utmerket seg i alt han sa og gjorde, og andre fargede viste ham så stor respekt; de betraktet ham åpenbart som fremtidens store leder.

Tara var overveldet over at han viste nettopp henne spesiell oppmerksomhet, men hun ble trist ved tanken på at hun aldri kunne regne med å ha ham for seg selv. Han tilhørte sitt folk, og hun måtte bare være glad for den vesle tiden han spanderte på henne.

De neste dagene var det yrende trafikk i huset også om kvelden. Til langt over midnatt satt det folk og spiste og røkte og pratet på kjøkkenet, opptil tyve personer av gangen. Praten var full av tanker og ideer som formelig lyste rundt hodet på dem. Senere på natten elsket hun og Moses. Det var som om han fortærte kroppen hennes totalt.

Hun måtte ha møtt hundrevis av nye ansikter i løpet av de tre dagene og nettene, og selv om enkelte av dem ikke hadde gjort noe varig inntrykk, følte hun at hun var kommet inn i en ny familie, en stor, diffus familie. Takket være Moses Gama ble hun øyeblikkelig godtatt av alle hun traff, hvite som fargede.

Den siste kvelden traff Tara en ung dame hun ble ekstra begeistret for. Hun kunne ikke være mye over tyve år, men usedvanlig moden for alderen.

«Mitt navn er Victoria Dinizulu,» sa hun da de ble sittende ved siden av hverandre ved kjøkkenbordet. «Vicky blant venner. Jeg vet at De er Mrs. Courtney.»

«Tara,» rettet Tara straks. Ingen hadde brukt etternavnet hennes siden hun reiste fra Cape Town, og det skar henne i ørene.

Piken kvitterte med et blygt smil. Hun var vakker som en svart madonna, med zulu-stammens måneansikt, store mandeløyne og fyldige lepper. «De … du er vel ikke i slekt med gamle general Sean Courtney og Sir Garrick Courtney fra Theuniskraal ved Ladyburg?»

«Jo.» Tara prøvde å skjule sjokket hun følte ved å høre de navnene nevnt. «Sir Garrick var min manns bestefar. To av mine egne sønner er oppkalt etter dem, Sean og Garrick. Hvordan det? Kjenner du familien godt, Vicky?»

«Javisst gjør jeg det, Mrs. Courtney – Tara.» Zulupiken smilte. «I forrige århundre kjempet bestefar ved general Sean Courtneys side i zulukrigene mot Cetewayo, som stjal kongemakten over zululand fra min familie. Det var bestefar, Mbejane, som skulle blitt konge. I stedet ble han general Courtneys tjener.»

«Mbejane!» utbrøt Tara. «Javisst. Sir Garrick Courtney skrev om ham i sin bok om zululands historie. Han var Sean Courtneys trofaste tjener helt til sin død. Jeg husker at de kom hit opp til gullfeltene sammen, og at de senere dro videre til det som nå heter Rhodesia for å jakte elfenben.»

«Jaså, du kjenner til det der!» Vicky lo frydefullt. «Far pleide å fortelle meg de samme historiene da jeg var liten. Far bor fremdeles i nærheten av Theuniskraal. Da bestefar døde, tok far over som generalens personlige tjener. Han var med generalen til Frankrike i 1916 og arbeidet for ham helt til generalen ble drept. I sitt testamente etterlot generalen ham en seksjon av Theuniskraal og en livrente på tusen pund i året. De er en fin familie, Courtneyene. Far feller stadig tårer hver gang han nevner generalens navn –» Vicky brøt av og ristet sørgmodig på hodet. «Livet må ha vært mye enklere den gangen. Bestefar og far skulle vært tronfølgere, men likevel var de tilfreds med å arbeide som tjenere for en hvit mann, og den hvite mannen ble de glade i. Han ble på sin måte glad i dem også. Ofte lurer jeg på om ikke de forholdene var bedre enn situasjonen vi ser i dag –»

«Slikt må du da ikke si,» avbrøt Tara heftig. «Courtneyene har alltid vært hjerteløse røvere, de har plyndret og utbyttet folket ditt. Rettferdigheten er på deres side, det må du aldri tvile på.»

«Sant nok. Men av og til er det hyggelig å tenke på vennskapet mellom generalen og bestefar. Kanskje vi en vakker dag kunne bli venner igjen, likeverdige venner.»

«For hver ny undertrykkelseslov blir sjansen mindre,» sa Tara. «Og jeg blir mer og mer skamfull over min egen rase.»

«Jeg vil ikke være trist og intens i kveld, Tara. Kan vi ikke snakke om noe hyggelig? Du nevnte at du har sønner, Sean og Garrick, som er oppkalt etter sine forfedre. Fortell meg om dem, er du snill.»

Men Tara fikk dårlig samvittighet av å tenke på barna og Shasa og Weltevreden. Hun skiftet emne så snart hun så sitt snitt.

«Nå er det din tur til å fortelle, Vicky,» sa hun. «Hva gjør du i Johannesburg, så langt fra Zululand?»

«Jeg arbeider på Baragwanath.»

Tara visste at det var et av verdens største sykehus, med to tusen fire hundre senger og over to tusen leger og pleiere, hvorav de fleste fargede. Det tok bare imot fargede pasienter. Apartheid-systemets raseskille var strengt på sykehus, skoler, kollektivtrafikk og andre offentlige tilbud.

Vicky Dinizulu var svært beskjeden; Tara måtte hale ut av henne at hun var utdannet operasjonssøster.

«Men du er jo så ung, Vicky,» protesterte hun.

«Det finnes andre som er yngre,» lo zulu-piken. Det var en vakker, musikalsk latter.

Tara fortalte henne om klinikken i Nyanga, om sulten og uvitenheten og fattigdommen de kjempet med, og Vicky fortalte om noen av løsningene hennes eget sykehus hadde funnet på tilsvarende problemer hos fattige bønder som hadde flyttet til byen for å friste lykken.

«Å, det har vært så interessant å snakke med deg,» sa Vicky til slutt. «Jeg har aldri kunnet prate med en hvit kvinne på denne måten før. Så naturlig og avslappet, og …» Hun nølte. «Akkurat som en storesøster eller en kjær venninne.»

«Kjær venninne er uttrykket,» sa Tara. «Og Puck’s Hill er et av de svært få stedene her i landet hvor vi kan møtes og prate på denne måten.»

Uvilkårlig skottet begge mot enden av det lange bordet, hvor Moses Gama satt og studerte dem. Tara kjente en knute i magen. En stakket stund hadde hun vært helt oppslukt av zulupiken, men nå kom lidenskapen for Moses tilbake for fullt.

«Han er en stor mann,» mumlet Vicky. «Vårt håp for fremtiden.»

Tara kastet et blikk på henne. Vicky Dinizulu sendte Moses et blygt øyekast som formelig dryppet av heltedyrkelse, og sjalusien grep Tara så brutalt at hun trodde hun skulle bli kvalm.

Sjalusien og redselen for den forestående avskjeden sved fortsatt da Tara ble alene med Moses senere på kvelden. Under elskoven higet hun etter å holde ham fast i all evighet; hun visste at dette var det eneste øyeblikk da hun virkelig eide ham. Altfor fort merket hun at demningen brast, og hun skrek rett ut, tryglet høyere makter om at det aldri måtte ta slutt, men skriket var usammenhengende og uforståelig. Så gled de fra hverandre, og Tara følte seg tom og utrøstelig.

Hun trodde at han var sovnet, lå og hørte på det dempede åndedrettet hans, og hun skvatt forbauset da han plutselig snakket. «Du pratet med Victoria Dinizulu. Hva syntes du om henne?»

«En intelligent ung dame som brenner for sitt arbeid,» sa Tara. «Jeg likte henne godt.» Hun prøvde å være objektiv, men sjalusien sved dypt inne i henne.

«Jeg hadde sørget for at hun ble invitert,» sa Moses. «Dette var første gang jeg traff henne.»

Tara lengtet etter å spørre hvorfor, men hun tiet, redd for svaret. Hun fryktet at hun hadde gjettet riktig.

«Hun er av zulufolkets kongeætt,» sa han lavt.

«Ja, hun fortalte det.»

«Hun er godt likt, og hennes mor har mange sønner. De avler mange sønner i Dinizuluslekten. Hun blir en god hustru.»

«Hustru?» gispet Tara. Det hadde hun ikke ventet.

«Jeg trenger forbindelsen med zuluene, de er den største og mektigste stammen. Jeg skal forhandle med familien hennes, og sende Hendrick til Ladyburg for å snakke med faren hennes og legge alt til rette. Det blir vanskelig, for han er av den gamle skole og liker ikke ekteskap på tvers av stammegrensene. Det må bli et bryllup som imponerer stammen, og Hendrick må overbevise faren om at det lønner seg.»

«Men, men …» Tara merket at hun stammet. «Du kjenner henne jo knapt. Du pratet bare noen få ord med henne i kveld!»

«Hva har det med saken å gjøre?» Moses hørtes oppriktig forundret. Han trakk seg unna, slo på leselampen og blendet henne.

«Se på meg!» kommanderte han og grep henne om haken. Han studerte ansiktet hennes et øyeblikk, så slapp han det brått, som om han hadde tatt i noe guffent. «Jeg har tatt feil av deg,» brummet han foraktelig. «Jeg trodde at du var en virkelig revolusjonær, en sann venn av den fargede befolkning, rede til å ofre hva som helst. Og så finner jeg en svak, sjalu kvinne full av hvite, spissborgerlige fordommer.»

Madrassen vippet under henne da Moses sto opp. Han tårnet over sengen.

«Jeg har kastet bort tiden.» Han sanket sammen klærne og gikk naken mot døren.

«Jeg mente det ikke!» Tara kastet seg gjennom rommet og klamret seg til ham, sperret veien til døren. «Tilgi meg,» hikstet hun. «Du må tilgi meg!» Hun brast i gråt og segnet i kne mens hun knuget seg til bena hans.

«Jeg skal gjøre hva som helst,» hulket hun. «Bare ikke gå fra meg, ikke send meg vekk på denne måten!»

«Reis deg,» brummet Moses til slutt, og Tara stilte seg duknakket foran ham som en angrende synder. «Du skal få en sjanse til. Men bare en. Forstått?»

Tara nikket vilt, for gråtkvalt til å svare. Nølende grep hun hånden hans. Da han ikke trakk seg unna, leide hun ham spakt tilbake til sengen.

Da han besteg henne igjen, visste han at hun endelig var helt rede. Hun ville gjøre absolutt hva som helst for ham.

I grålysningen våknet hun av at han lente seg over henne og så henne rett i ansiktet, og uvilkårlig gjenopplevde hun nattens redsler. Hun skalv, og tårene presset på. Men Moses tok henne forsiktig og elsket henne rolig og hensynsfullt til hun kom til hektene igjen.

«Jeg stoler på deg,» sa han mildt, og Tara ble så glad at hun mistet pusten. «Jeg skal godta deg, oppta deg i den indre kretsen.»

Hun nikket, men fikk ikke frem et ord.

«Du vet hvordan vi har ført kampen hittil,» sa han. «Vi har spilt etter den hvite manns regler, men den hvite mann har utformet de reglene slik at vi ikke kan vinne. Anmodninger og delegasjoner, undersøkelseskommisjoner og representanter, slag i luften alt sammen. Det blir bare flere og flere lovbestemmelser som regulerer alle sider ved vår tilværelse – hvordan vi arbeider, hvor vi bor, hvor vi får lov til å reise, hvor vi får spise og sove og elske. Nå er det på tide vi tar affære. Først motstandskampanjen hvor vi trosser alle apartheidlovene, og deretter –» han ble krigersk i blikket – «deretter utvikler kampen seg til et stort slag.»

Tara lå taus og studerte ansiktet hans.

«Jeg tror det kommer en dag da en mann som står overfor et stort onde må gripe til spydet og bli kriger. Han må reise seg og slå ondet ned.» Han så på henne, ventet på svar.

«Ja.» Hun nikket. «Du har rett.»

«Dette er ord og tanker, Tara. Men er du rede for handling?»

Hun nikket. «Jeg er rede.»

«Blod, Tara. Ikke ord. Brenning og drap og lemlestelse. Ville du orke det?»

Tara ble forferdet. Omsider så hun virkeligheten i øynene, ikke bare retorikken. Hun så for seg Weltevreden i brann, blod på veggene, barnelik i forgården. Hun holdt på å forkaste hele tanken.

«Knuse det onde, Tara,» fortsatte han. «Slik at vi kan bygge opp igjen et godt og rettferdig samfunn.» Stemmen var lav og manende, den bredte seg som et rusmiddel gjennom henne, og skrekkbildene forsvant. Hun så forbi dem og skimtet et paradis.

«Jeg er rede,» sa hun, og det fantes ikke usikkerhet i stemmen.

Det var en time til Marcus skulle kjøre henne til flyplassen. Hun og Moses satt ved bordet på verandaen, bare de to, og Moses forklarte henne hva som måtte gjøres.

«Umkhonto we Sizwe,» sa han. «Nasjonens spyd.» Navnet sang som polert stål i Taras ører.

«For det første må du slutte med all åpen liberalistisk virksomhet. Du må nedlegge klinikken din –»

«Klinikken! Å, Moses, hvordan skal det gå med de stakkars fattigbarna –» Hun avbrøt seg selv da hun så uttrykket hans.

«Du tar deg av hundre menneskers fysiske behov,» sa han. «Jeg tenker på levevilkårene for tyve millioner. Hva er viktigst?»

«Du har rett,» sa hun. «Unnskyld.»

«Du bruker motstandskampanjen som påskudd til å si at du tar avstand fra frihetsbevegelsen og melder deg ut av Sorte Skjerf.»

«Å nei, hva vil Molly si?»

«Molly vet hvorfor du gjør det,» forsikret Moses. «Hun vil hjelpe deg på alle vis. Overvåkningspolitiet vil fortsette å holde deg under oppsyn en stund, men når du ikke gir dem mer å sette fingeren på, vil de miste interessen for deg.»

Hun nikket. «Jeg skjønner.»

«Du må vise mer interesse for din manns politiske virksomhet, dyrke hans forbindelser i nasjonalforsamlingen. Din far er Unionspartiets parlamentariske nestleder, han har omgang med statsrådene. Du må være våre øyne og ører.»

«Ja, jeg kan gjøre alt det der.»

«Senere får du andre oppgaver. Mange vanskelige oppgaver, noen direkte farlige. Ville du risikere livet for kampen, Tara?»

«For deg ville jeg gjøre både det og mer til,» forsikret hun.

Moses skjønte at hun mente det, og nikket tilfreds. «Vi skal møtes så ofte vi kan,» lovet han. «Hver gang det er trygt.» Han ga henne en hilsen som skulle bli motstandskampanjens samlingsrop: «Majibuje! Afrika!»

Og Tara svarte «Majibuje! Afrika! Afrika skal bestå!»

Jeg har vært utro, tenkte Tara, slik hun hadde tenkt ved frokostbordet hver eneste morgen siden hun kom hjem fra Johannesburg. Jeg er utro. Hun følte at det måtte synes på henne. Men Shasa hadde tatt muntert imot henne da hun kom tilbake, spurt om det vesle sidespranget med Australopithecus hadde vært vellykket. «At du ikke valgte en som var litt yngre,» hadde han sagt. «En million år er vel litt i drøyeste laget?» Og siden hadde forholdet mellom dem fortsatt som før.

Barna hadde ikke savnet henne stort. Centaine hadde bodd på Weltevreden mens hun var borte, og barna var fulle av hva farmor hadde sagt og gjort. Tara skammet seg over at hun hadde glemt å kjøpe med presanger til dem.

Bare Michael var annerledes. De første dagene ville han knapt slippe Tara av syne. Han ville til og med være med henne på klinikken i stedet for å gå på rugbykamp på lørdag. Det lindret noe av kvalene da hun begynte å forberede nedleggelsen. Hun måtte be de tre fargede sykepleierskene se seg om etter annet arbeid. «Dere skal selvfølgelig få lønn inntil dere finner dere noe annet, og jeg skal hjelpe dere så godt jeg kan.» Men like fullt måtte hun tåle bebreidende blikk fra dem.

Nå, nesten en måned senere, satt hun ved Weltevredens bugnende søndagsfrokostbord på terrassen mens hvitkledde tjenere svinset rundt dem. Shasa leste høyt fra søndagsavisen, men det hørte ingen på. Sean og Garrick kjeklet om hvem som var den beste rugbybacken i verden, og Isabella maste på faren, hun ville ride ranke. Michael ga Tara en inngående beskrivelse av handlingen i boken han leste, og hun følte seg som et fremmedelement, en skuespillerinne i en rolle hun ikke hadde øvd inn.

Til slutt la Shasa bort avisen og tok Isabella på fanget. «Jaha, ærede forsamling, det er vel på tide vi drøfter det alvorlige spørsmålet om hva vi skal bruke søndagen til!» Dette utløste et kaos av forslag som Isabella skar gjennom med skingrende stemme: «Landtur! Landtur!» Shasa støttet datteren ved avstemningen, og landtur ble det.

Tara prøvde å unnskylde seg, men Michael var helt på gråten, og til slutt ga hun etter. Familien steg til hest og red ut, tett fulgt av den vesle tohjulsvognen med tjenerne og maten. De kunne naturligvis tatt bil, men ridningen var halve gleden.

Shasa hadde latt mure bassengkanter rundt dammen nedenfor fossen, og ført opp et sommerhus ved bredden. Det store trekkplastret var den lange vannsklien nedover svabergene, som endte i et loddrett fall ned i fossekulpen. Den holdt barna støyende beskjeftiget hele formiddagen.

Tara og Shasa lå og solet seg på gressbredden. Her hadde de ofte vært som nygifte, og noe av de varme følelsene fra den tiden hang fortsatt igjen. Shasa trakk opp en flaske Riesling, og de var vennligere og mer avslappet overfor hverandre enn de hadde vært på mange år.

Shasa fant ut at han skulle benytte anledningen nå. Han tok vinflasken opp av isbøtten og etterfylte Taras glass. «Jeg har noe viktig å fortelle deg,» sa han. «Noe som betyr mye for oss begge, og som kan endre våre liv.»

Han har funnet seg en annen, tenkte Tara. En blanding av gru og lettelse fylte henne så intenst at hun i første omgang ikke oppfattet hva han sa. Så gikk det opp for henne: Han skulle gå over til boernes parti, slå seg sammen med de ondeste menn som Afrika noensinne hadde fostret, disse djevlene som sto bak all undertrykkelsen og elendigheten!

«Jeg tror jeg får sjansen til å bruke mine evner og mine forretningsmessige anlegg til landets og folkets beste,» sa han, og Tara tuklet med stettglasset, stirret ned i vinen, våget ikke se på ham. Øynene kunne røpe hva hun mente.

«Jeg har vurdert saken fra alle sider, og jeg har snakket med mor om det. Jeg tror jeg har en plikt overfor både landet, familien og meg selv. Jeg tror jeg må gjøre det, Tara.»

Det var grusomt å føle hvordan de siste restene av kjærligheten for Shasa visnet og falt til marken, men nesten øyeblikkelig kjente hun seg fri og lett. Åket var borte, og i stedet kom en annen følelse så sterk at det gikk en stund før hun skjønte hva det var. Så gikk det opp for henne: Det var hat.

Hun fattet ikke hvordan hun kunne ha næret dårlig samvittighet for hans skyld, fattet ikke hvordan hun kunne ha elsket ham. Og hele tiden snakket Shasa videre, forsvarte sin beslutning, forsøkte å unnskylde det utilgivelige. Tara våget fortsatt ikke se på ham, fryktet at han kunne lese hatet i blikket. Hun hadde mest lyst til å skjelle ham ut av full hals, angripe ham fysisk, klore ham i det ene øyet han hadde igjen, men med voldsom viljestyrke klarte hun å beherske seg. Hun husket hva Moses hadde sagt, og det holdt hun seg til. Moses’ ord var det eneste vettuge midt i all denne galskapen.

Shasa gjorde seg ferdig med forklaringen han hadde forberedt så omhyggelig, og ventet spent på hva hun hadde å si. «Snakk til meg,» sa han og strøk henne forsiktig over kinnet. Et øyeblikk ble han skremt av blikket hun sendte ham, men så smilte Tara og trakk på skuldrene. Han fant ut at han måtte ha tatt feil; det var ikke hat han hadde sett i blikket.

«Du har jo allerede bestemt deg, Shasa. Hvorfor trenger du mitt samtykke? Jeg har aldri klart å hindre deg i noe du har satt deg fore.»

Shasa ble forbløffet og lettet; han hadde ventet en bitter kamp. «Det er ikke samtykke jeg trenger, Tara. Jeg trenger din bistand. På sett og vis er denne sjansen avhengig av deg.»

«Hva mener du med det?» Hun tok blikket vekk fra ham og kikket ned mot dammen, der barna plasket og boltret seg. Bare Garrick var på land. Sean hadde dukket ham, og nå satt han og hostet og stønnet, blå av frost.

«Garry,» ropte hun skarpt. «Det holder. Tørk deg og ta på deg genseren.» Da han motstrebende gikk inn i sommerhuset, henvendte hun seg til Shasa igjen.

«Du vil ha bistand fra meg?» Hun følte at hun hadde total selvkontroll. Hun skulle ikke vise hva hun syntes om Shasa og de uhyrlige planene hans. «Hva vil du at jeg skal gjøre?»

«Du er vel klar over at overvåkningspolitiet har samlet en god del materiale om deg?»

Tara smilte stivt. «Det er vel ikke så rart, i og med at de har arrestert meg tre ganger.»

«Du skjønner sikkert hva det innebærer, Tara. Det vil være umulig for meg å sitte i regjeringen mens du går rundt og lager opprør sammen med dine medsøstre i Sorte Skjerf.»

«Vil du ha meg til å slutte med det politiske arbeidet? Men hva med rullebladet? Jeg er en herdet fengselsfugl, som du vet.»

«Heldigvis betrakter overvåkningspolitiet deg med en viss lattermild overbærenhet. Jeg har sett en kopi av saksmappen på deg. De holder deg for å være en naiv og lettpåvirkelig dilettant som dirigeres av sine medsammensvorne.»

